Provjera vakcinacionih kartona djece zbog morbila - RTV-KD Kozarska Dubica\nProvjera vakcinacionih kartona djece zbog morbila\nVakcinacione kartone djece provjeravaju i u dubičkom Domu zdravlja i pozivaju roditelje na saradnju kako bi se imunizacija obavila što prije, odnosno kako bi djeca u najskorije vrijeme primila bar jednu dozu vakcine. Prema podacima ove zdravstvene ustanove u našoj opštini nije vakcinisano 550 djece, među kojima ima i rođenih 1999.godine.\nU prošloj godini obuhvat vakcinacije MRP vakcinom kod nas je bio 72,04 posto, kazala je glavna sestra u Domu zdravlja Dragica Mirosav i dodala da je ranijih godina bio i bolji.\nOvaj procenat je neznatno ispod republičkog prosjeka od 74 odsto, dok je za kolektivni imunitet potrebno preko 94 odsto i više.\nTo znači da smo veoma ugroženi, kažu u Institutu za javno zdravstvo Republike Srpske i podsjećaju da su Zakonom o zaštiti stanovništva protiv zaraznih bolesti RS propisane novčane kazne od 1.000 do 5.000 KM, dok su za ustanove i pravna lica koja ne slijede propise kazne mnogo veće i dostižu 100.000 KM.\nUkoliko roditelj ili staratelj odbije da izvrši sistematsku imunizaciju, zdravstvena ustanova o tome treba da obavijesti Zdravstvenu inspekciju,koja protiv roditelja koji kategorički odbijaju vakcinaciju preduzima represivne mjere.\nCilj Inspekcije nije kažnjavanje roditelja, već zaštita djece od bolesti koje mogu imati kobne posljedice, ističu u Inspektoratu RS.\nSimptomi morbila su široko rasprostranjen osip, povišena temperatura, kašalj, groznica, crvene oči, gubitak apetita, bolovi u mišićim, curenje iz nosa, upaljeno grlo, bijele fleke u ustima.


Nova diskusija o pandemiji: Merkelova sazvala vanredni sastanak sa pokrajinama - BIGportal.ba\nNova diskusija o pandemiji: Merkelova sazvala vanredni sastanak sa pokrajinama\n24 Marta, 2021 24 Marta, 2021 070\nNjemački kancelar Angela Merkel sazvala je neočekivano za danas novi sastanak sa liderima pokrajina radi diskusije o epidemiji korona virusa, nakon što je juče postignut dogovor o produženju mjera do 18. aprila.\nMerkelova se juče zalagala za strože mjere i odbacila plan o postepenom otvaranju ekonomije, koji je bio usaglašen ranije ovog mjeseca.\nPremijeri pokrajina su joj se suprotstavili, a sastanak je potrajao do ranih jutarnjih sati utorka. Dogovoreno je da građani ostanu kod kuća u periodu od pet dana oko Uskrsa da bi se suzbio treći talas epidemije.\nOvakav ishod kritikovan je sa svih strana. Poslovni lideri smatraju da će zbog zatvaranja biti u gubicima, a medicinski stručnjaci kažu da nove mjere nisu dovoljne da se spriječi eksponencijalni rast infekcije.\nOdabrali su neobično ime: Kjara Feranji postala majka po drugi put!\nKina obezbijedila 50.000 doza vakcina protiv korone za BiH


Momirović: Brza pruga Novi Sad - Beograd biće puštena u rad 1. marta - Novi Sad\nMomirović: Brza pruga Novi Sad - Beograd biće puštena u rad 1. marta\n13:12:00 20.12.2021, Komentara: 0\nNovi Sad – Radovi na izgradnji brze pruge Beograd - Budimpešta, na deonici Beograd - Novi Sad, trenutno se odvijaju predviđenom dinamikom, a prema rečima ministra građevinarstva, saobraćaja i infrastrukture Tomislava Momirovića, cilj je da 1. marta bude puštena u rad.\n- Vozovi će ići 200 kilometara na čas i vreme putovanja između Beograda i Novog Sada biće samo pola sata. Na realizaciji projekta angažovane su dve kineske, jedna ruska i brojne domaće kompanije – rekao je Momirović i zamolio Novosađane za razumevanje.\n- Očekujemo da 1. marta bude gotov nadvožnjak, kada će pruga biti puštena u saobraćaj i biće normalizovan saobraćaj u Novom Sadu – kaže Momirović i podseća na to da su do sada ispoštovani svi rokovi, te da su na realizaciji projekta angažovani najbolji inženjeri.\nTestiranja se već rade na pojedinim deonicama, a ministar očekuje da će i ta deonica biti testirana na vreme i spremna za puštanje u rad u najavljenom roku.\nIzgradnjom ovog projekta, srpska pruga će biti poput onih u kakvim se voze putnici u velikim evropskim gradovima.


Proces opoziva predsjednika Trumpa dobija na zamahu, glasanje o optužbama moguće tokom nedjelje\nPredsjedavajući Odbora za pravosuđe, demokrata Džerold Nedler\nDemokrate u Predstavnilčkom domu pišu prijedlog opoziva predsjednika Donalda Trumpa i Odbor za pravosuđe bi mogao o tome da glasa tokom predstojeće sedmice, rekao je u nedjelju predsjedavajući odbora Džerold Nedler.\nNedler je u intervjuu CNN-u rekao da odbor "treba da razmotri mnogo stvari" dok utvrđuje koje će optužbe podnijeti protiv Trumpa.\n"Postoje mogući prijedlozi koje različiti ljudi pišu. Međutim, činjenica je da nećemo donositi odluku o sadržaju prijedloga za opoziv do sutrašnjeg pretresa", rekao je Nedler.\nOdbor će u ponedjeljak održati javni pretres na kojem će biti razmatrani dokazi prikupljeni tokom istrage, u čijem fokusu je bio Trumpov zahtjev Ukrajini da istraži bivšeg potpredsjednika Džoa Bajdena, jednog od vodećih kandidata za osvajanje predsjedničke nominacije Demokratske stranke.\nOdbor razmatra prijedlog opoziva, prema kojem bi Trump bio optužen za zloupotrebu položaja kada je riječ o politici prema Ukrajini i za opstrukciju Kongresa, zbog odbijanja da sarađuje u istrazi.\nDemokrate bi trebalo da riješe i pitanje da li će napisati treći osnov za opoziv, a to je opstrukcija pravde, koji bi bio zasnovan na izvještaju bivšeg specijalnog tužioca Roberta Malera o miješanju Rusije u američke izbore 2016. godine.\nČlanovi Predstavničkog doma iz Demokratske stranke tokom vikenda razmatrali su informacije koje su dobili od Odbora za obaveštajna pitanja i stručnjaka za ustavno pravo koji su u srijedu svjedočili u Kongresu.\nPredsjedavajući Odbora za obavještajna pitanja, koji je vodio istragu, Adam Šif rekao je u nedjelju da bi prijedlog opoziva trebalo da bude usredsređen na najveću prijetnju po američku bezbjednost: integritet narednih izbora.\nRepublikanci traže od Nedlera da odloži pretres u ponedeljak, da bi imali dodatno vrijeme da razmotre dodatni materijal iz istrage o opozivu.\n"Članovi Odbora za pravosuđe ne mogu da razmotre hiljade i hiljade stranica dokumenata na suštinski način za nekoliko sati", napisao je republikanski član odbora Dag Kolins u pismu Nedleru.\nNedler je odbacio te tvrdnje, navodeći da su dokumenta koja su podnijeta u subotu, u suštini izvještaj Odbora za obavještajna pitanja koji je prošle nedjelje predstavljen i republikancima i demokratama.\nO prijedlogu opoziva Trampa, poslije usvajanja u Odboru za pravosuđe, mora da se izjasni donji dom Kongresa u punom sastavu, prije nego što bude održano suđenje u Senatu na kojem dvotrećinska većina odlučuje o tome da li bi Trump trebalo da bude smijenjen. Većinu u Senatu imaju republikanci i malo je vjerovatno da će glasati za smjenu američkog predsjednika.\nPelosi tražila da se napiše prijedlog opoziva Trumpa


Putin donosi Srbiji 20 sporazuma i ugovora - Ekonomija - Dnevni list Danas\nPočetna » Ekonomija » Putin donosi Srbiji 20 sporazuma i ugovora\nU prvom planu ekonomski efekti posete ruskog predsednika\nPutin donosi Srbiji 20 sporazuma i ugovora\nDa kratka, jednodnevna poseta ruskog predsednika Vladimira Putina ima veliki politički značaj za Srbiju, nije sporno, ali ekonomski dometi čitavog niza ugovora, čak ukupno 20 raznih sporazuma i memoranduma čije je potpisivanje najavljeno, „preti“ da ekonomske efekte ipak stavi u prvi plan.\n6Piše: M. N. Stevanović, M. Obradović 17. januara 2019. 08.00 Izmenjeno: 08.01\nNajznačajniji dokumenti pripremljeni su za sektor energetike, ali ih po vrednosti premašuju projekti u infrastrukturi. Tu su još i sporazumi u oblasti nauke, odbrane, inovacija, socijalne zaštite, turizma i trgovine… Sve zajedno, trebalo bi da u relativno kratkom roku doprinese većoj energetskoj sigurnosti Srbije, koja je u tom segmentu potpuno zavisna od ruskih partnera, bržoj modernizaciji železnice, razmeni između naučnih institucija, boljem spoljnotrgovinskom bilansu i obimnijem plasmanu naših poljoprivrednih i drugih roba na zajedničko rusko, belorusko i kazahstansko tržište.\nNajveći značaj analitičari pridaju potpisivanju sporazuma o proširenju podzemnog skladišta gasa u Banatskom Dvoru, kao i na dokument kojim će biti odobrena izgradnja gasnog transporta kroz Srbiju, odnosno priključenja na krak gasovoda iz Turske kojim bi se na izvestan način nadomestila šteta zbog zaustavljenog Južnog toka. Takođe, u sektoru energetike očekuje se i sporazum koji će omogućiti rekonstrukciju hidroelektrane Đerdap 2, ali i o korišćenju atomske energije u mirnodopske svrhe i o inovacijama u sektoru električne energije. Na to se nadovezuje i memorandum o saradnji u oblasti razvoja digitalnih tehnologija.\nPrema izjavi potpredsednice Vlade Zorane Mihajlović, projekti o izgradnji železničkog dispečerskog centra i o revitalizaciji dela barske i pruge od Stare Pazove do Novog Sada vredni su 230 miliona evra.\nI saradnja naučnih institucija biće krunisana ugovorom između Roskosmosa i ministra Nenada Popovića, a odnosi se na oblasti istraživanja i korišćenja kosmičkog prostora u mirne svrhe. Kompanija NIS konkretizovaće stratešku saradnju sa Moskovskim državnim institutom za međunarodne odnose MIP-a Rusije, ali i sa dva državna univerziteta, rudarskim i za naftu i gas.\nInače, Rusija je u Srbiju do sada investirala više od četiri milijarde dolara, a od toga najviše u energetici. Ubedljivo najveća investicija je kupovina Naftne industrije Srbije 2008. godine u okviru međudržavnog sporazuma Srbije i Rusije koji je obuhvatao i izgradnju Južnog toka i skladište gasa u Banatskom Dvoru. Sama kupovina 51 odsto NIS-a 2008. godine koštala je rusku stranu 400 miliona evra, ali je od tada ova kompanija uložila više od 2,5 milijardi evra u modernizaciju proizvodnje. Druga velika investicija je kupovina Beopetrola od strane Lukoila 2003. godine za 117 miliona evra. Takođe, NIS i Lukoil su prema UPPR-u Petrohemije 2017. godine povećali vlasnički udeo u ovoj kompaniji na 25,2 odsto (NIS 20,8 odsto, a Lukoil 4,4 odsto) konverzijom potraživanja u kapital.\nDruga oblast u kojoj je ruski kapital investiran u Srbiji je bankarski sektor. Na tržištu trenutno posluju Sberbanka, VTB banka i Ekspobanka, ali sa prilično malim tržišnim učešćem i ukupnim kapitalom od 26,5 milijardi dinara (oko 200 miliona evra).\nRuski kapital je prisutan i u infrastrukturnim projektima, ali samo kroz kreditiranje i izvođenje radova. Ruska kompanija RŽD radi na modernizaciji pruge Stara Pazova – Novi Sad koji se finansira ruskim državnim kreditom. Ovo je inače postala sasvim uobičajena stvar u Srbiji da strane zemlje daju kredite za radove koje izvode njihove kompanije.\nPre nekoliko godina govorilo se i o izgradnji industrijske zone u kojoj bi poslovale ruske visokotehnološke kompanije, ali od toga za sada nema ništa.\nZa veći izvoz\nTrgovinska razmena u najvećoj meri svodi se na uvoz nafte i gasa iz Rusije koji čine 61 odsto ukupnog uvoza (917 miliona dolara) u prvih devet meseci 2018. godine, dok u drugom pravcu idu jabuke (za 67 miliona evra u tri kvartala 2108), zatim hulahop čarape (za 61 miliona evra) i proizvodi od gume za 50 miliona evra. Na spisku najvažnijih izvoznih proizvoda su i lekovi, hartija, voće i povrće, mašine i električni uređaji.\nOd značajne do istorijske\nMinistar finansija Siniša Mali ocenio je pre nekoliko dana da je poseta ruskog predsednika „veoma značajna“, a juče je to unapredio u „istorijska“, pri čemu je dodao da će biti reči i o traganju za strateškim partnerom za srpsku Petrohemiju. Dve ruske kompanije koje posluju u Srbiji, NIS i Lukoil već imaju oko četvrtinu vlasništva Petrohemije, pa Mali verovatno računa na to da bi i druge firme iz te zemlje mogle da pokažu interesovanje za srpski hemijski kompleks. Ipak, nije propustio da doda kako se očekuje da na tenderu za petrohemiju očekuje i kompanije iz drugih zemalja.\nAleksandar Vučić, poseta, rusija, vladimir putinBeograd\nKako će izgledati Putinova poseta Beogradu (PROGRAM)\nPutin će, verovatno, i prenoćiti u Beogradu\nVučić 17. januara domaćin Putinu\nMarija Lazic kaže:\n17. januara 2019. u 08.50\nNajznačajniji dokumenti pripremljeni su za sektor energetike, ali ih po vrednosti premašuju projekti u infrastrukturi.\n17. januara 2019. u 08.55\nBojim se da će se iskrena dobrodošlica Putinu, zbog privođenja ljudi iz cele Srbije, kako bi „uveličali“ slavlje,\npretvoriti u nešto ružno, što ostavlja gorčinu i kvari odnose dve zemlje.\n17. januara 2019. u 09.02\nManite se megalomanskih projekata kao što je pruga Beograd-Bar jer Srbija ima bez ulaganja u infrastrukturu istu razdaljinu do Soluna, Rijeke ili Kopra.\nPruga Beograd-Bar je samo vreća bez dna i od tog projekta srbija nema ama baš nikakvu ekonomsku računicu. Taj Ruski visokotehnološki park je smejurija jer oni nemaju nikakvu visoku tehnologiju koja bi bila u interesu Srbije. Znači da se na kraju sve svodi na to, da Rusi daju kredit, ti ga otplaćuješ, a oni rade sami investiciju ,tako da ispadne na kraju da si rob.\n17. januara 2019. u 12.59\nNe samo Rusi, po istom principu investiraju i Kinezi, koji naseljavaju Srbiju.\n17. januara 2019. u 09.42\n17. januara 2019. u 09.59


Prebacivanje loptice oko viza za kosovske košarkaše\nKosovski košarkaši, fotoarhiv\nEvropsko prvenstvo za košarkaše do 16 godina u diviziji B počinje u četvrtak (9. august) u Sarajevu. No, košarkaši Kosova koji su već trebali igrati protiv Bosne i Hercegovine, nisu doputovali, jer još nisu dobili vize za ulazak u BiH.\nProblem se pojavio na relaciji Košarkaški savez Bosne i Hercegovine – Ministarstvo vanjskih poslova BiH, zbog čega Košarkaškom savezu BiH prijete sankcije Međunarodne košarkaške federacije (FIBA).\nU saopštenju za javnost Košarkaškog saveza BiH navedeno je da su oni na vrijeme obavili sve da mladi košarkaši uđu u Bosnu i Hercegovinu, te da su iz Ambasade BiH u Makedoniji dobili obavijest da su vize pripremljene i da očekuju saglasnost ministra vanjskih poslova BiH, Igora Crnatka.\nKosovski košarkaši u Skoplju čekaju, a bh. ministar Igor Crnadak demantuje medijske navode da im je odbio dati vize, već je od Upravnog odbora Košarkaškog saveza BiH zatražio potvrdu kao dokaz da kompletan Upravni odbor Košarkaškog saveza BiH, uključujući i predstavnike iz Republike Srpske, stoje iza turnira.\nTu potvrdu je Košarkaški savez u četvrtak i poslao Ministarstvu vanjskih poslova, rečeno je Radiju Slobodna Evropa (RSE) iz Košarkaškog saveza BiH.\n"Upozoravamo javnost da bi neizdavanje viza selekciji Kosova moglo nanijeti nesagledivu štetu Košarkaškom savezu BiH, ne samo zbog mogućih sankcija, nego i buduće saradnje sa FIBA-om koja je u prošlosti imala mnogo razumijevanja za Košarkaški savez BiH, te nam pružala vrijednu podršku", navedeno je u saopštenju.\nZato su pozvali Ministarstvo vanjskih poslova BiH na hitno izdavanje viza za košarkaše sa Kosova.\n"Pozivamo Ministarstvo vanjskih poslova, na čelu sa gospodinom Crnatkom, da, shodno svojim ovlaštenjima, odobri izdavanje viza selekciji Kosova za dolazak u BiH i spriječi katastrofu koja prijeti Košarkaškom savezu BiH", istakli su iz Košarkaškog saveza BiH.\nMinistar Crnadak odbio izdavanje viza selekciji Kosova\nI Ministarstvo vanjskih poslova BiH se, također, saopštenjem za javnost ograđuje od svoje odgovornosti za nastali problem. Naveli su da je zahtjev Košarkaškog saveza BiH kojim je traženo izdavanje viza za članove selekcije Kosova, Ministarstvu dostavljen u poslijepodnevnim satima prije dva dana, a praksa je da zahtjeve za izdavanje viza Ministarstvo daje u roku od tri dana.\nNo još veći problem je, a i to je naglašeno u saopštenju, da je Ministarstvo vanjskih poslova BiH uvidjelo nesuglasice unutar Košarkaškog saveza BiH.\n"Ministarstvo inostranih poslova BiH je dana 09.08.2018. godine dobilo dodatno izjašnjenje Košarkaškog saveza BiH, iz čijeg konteksta proizlazi da unutar Saveza ne postoji saglasnost o učešću selekcije Kosova na predmetnom prvenstvu, što je potvrđeno i u neposrednim razgovorima obavljenim sa pojedinim članovima najvišeg tijela Košarkaškog saveza BiH i Košarkaškog saveza Republike Srpske. U pomenutim razgovorima, izraženo je direktno protivljenje predstavnika Republike Srpske učešću selekcije Kosova na aktuelnom Evropskom prvenstvu u košarci koje se održava u Sarajevu", navedeno je u saopštenju.\nI dok u Košarkaškom savezu BiH tvrde da stoje iza organizacije Evropskog prvenstva za košarkaše do 16 godina, a time i poziva kosovskim mladim košarkašima da učestvuju na takmičenju, a suprotno njima, Ministarstvo vanjskih poslova tvrdi da ne postoji jedinstveni stav unutar Košarkaškog saveza BiH u pogledu učešća selekcije Kosova, košarkaši Kosova u Skoplju danima čekaju vizu i mogućnost da igraju za svoju zemlju.\nSelekcija Kosova trebala je biti jedna od 24 učesnice Evropskog prvenstva divizije B za kadete, a košarkaši Kosova su na prvenstvu već 9. avgusta trebali igrati sa selekcijom Bosne i Hercegovine.\nPotpredsjednik Košarkaškog saveza BiH Sejo Bukva rekao je Federalnoj novinskoj agenciji (FENA) da ekipa Kosova čeka da doputuje u Sarajevo, te da postoji mogućnost da utakmice koje zbog kašnjenja ne odigra u zakazanim terminima, odigra u slobodnim danima takmičenja.\n"Žao mi je i krivo da djecu od 16 godina gledamo po krvnim zrncima i da se politika miješa u sport i Evropsko prvenstvo. Neshvatljivo mi je to kao sportisti, nikada mi neće biti jasno i nikada to neću podržati", rekao je Sejo Bukva, potpredsjednik Košarkaškog saveza BiH.\nBukva je dodao da je svima u interesu da reprezentacija Kosova doputuje u Sarajevo, počev od Košarkaškog saveza BiH pa do FIBA-e.\nMinistarstvo vanjskih poslova Kosova prethodno je izrazilo žaljenje zbog "nerazumnih kašnjenja i sistematskih poteškoća" u procedurama izdavanja viza za članove reprezentacije Kosova, te pozvalo Evropsku uniju i ostale države da hitno reaguju zbog ovog događaja.\n'Psihološki pritisak nad reprezentacijom Kosova'\nElvira Dušku, generalna sekretarka Košarkaškog saveza Kosova, izjavila je za RSE da je ovaj savez od 8. maja bio u kontakt sa Košarkaškim savezom BiH, koji je trebao da pomogne kosovskoj reprezentaciji u vezi sa potrebnom dokumentacijom za dobijanje vize.\nDušku je rekla da je obaveza bh. saveza bila da dostavi Kosovu službeni poziv, a njihov odgovor je u kontinuitetu bio da "rade na tome".\n"Od bh. saveza smo tražili zvaničan poziv i nikada nismo dobili taj poziv. Svaki dan nam je bilo rečeno da će oni 'danas-sutra' dobiti dozvolu Ministarstva spoljnih poslova o tom pitanju, ali mi taj poziv nikada nismo dobili", rekla je Dušku.\nElvira Dušku je na kraju obavijestila Međunarodnu košarkašku federaciju o ovom slučaju. FIBA je imala uvid u prepisku kosovskog i bh. saveza, poslije čega je počela da vrši pritisak na bh. savez, kazala je ona.\nU saopštenju kosovskog Ministarstva se dodaje da svaki pokušaj da se uvedu političke prepreke sa očiglednim ciljem ugrožavanja učešća reprezentacije Kosova na ovom sportskom događaju u posljednjem trenutku, "ne samo da krši evropski osnovni princip slobode kretanja, već i pravila same organizacije, za šta ćemo tražiti odgovor".\n"Psihološki pritisak nad reprezentacijom Kosova koji traje već nekoliko dana a u vezi ovih prepreka, dok su oni u sredu trebali da održe i trening u Sarajevu uoči utakmice protiv BiH u četvrtak, je zlonamerno i u suprotnosti sa sportom", navedeno je u saopštenju Ministarstva.\nKosovo je postalo punopravan član FIBA-e prije tri godine.


LIČNOST DANA Vedad Ibišević\nNajbolji je bh. strijelac u historiji Bundeslige, jer je u 291 utakmici postigao 113 golova\nG. Š. 24.09.2018\nLIČNOST DANA Majstor za golove\nIbišević: U minulom kolu postigao dva gola\nNaš nekadašnji reprezentativac Vedad Ibišević, iako gazi 35. godinu života, nastavlja pružati odlične partije za Hertu. U minulom kolu Bundeslige klub iz Berlina savladao je na svom terenu Borusiju iz Menhengladbaha sa 4:2, a naš Vedo bio je strijelac dva gola. Prvi pogodak postigao je za 1:1 u 31. minuti, a drugi za 3:1 u 63. minuti.\nUz ovacije i gromoglasan aplauz, kapiten Herte napustio je teren Olimpijskog stadiona u Berlinu u 76. minuti susreta. Vedad Ibišević rođen je 6. avgusta 1984. u Vlasenici. Fudbalski put počeo je u Tuzli i Sent Luisu, a do sada je u profesionalnoj karijeri odigrao 347 prvenstvenih utakmica za Pari Sen Žermen, Dižon, Ahen, Hofenhajm, Štutgart i Hertu.\nNajbolji je bosanskohercegovački strijelac u historiji Bundeslige, jer je u 291 utakmici postigao 113 golova.\nIbišević je ušao u historiju i kao strijelac pogotka koji je naš tim odveo na prvi Mundijal 2014., a u Brazilu je postao naš prvi fudbaler koji je postigao gol na svjetskim prvenstvima. Postigao je ukupno 25 pogodaka za reprezentaciju Bosne i Hercegovine.\nViše o temi Hertha\nIbišević dvostruki strijelac za Hertu, Hofenhajm i Borusija remizirali\n22.09.2018 u 17:31\nIbišević odbio srbijanskog trenera\n30.07.2018 u 16:47\nHertha Vedad Ibišević


MEI - Aktuelnosti - J. Joksimović: Nemerljiva uloga žena u prevazilaženju pandemije\nJ. Joksimović: Nemerljiva uloga žena u prevazilaženju pandemije\nMinistar za evropske integracije Jadranka Joksimović ocenila je danas da su žene pokazale vrednost samodiscipline, odgovornosti, požrtvovanosti, solidarnosti i empatije tokom pandemije virusa korona.\n„To je u ovim vremenima jako važno. Sva borba protiv kovida neće se zaustaviti samo time što ćemo izolovati virus, već kako ćemo prevazići sve posledice koje su i ekonomske i psihološke u širem društvenom kontekstu“, kazala je Joksimović, obraćajući se na otvaranju izložbe „Kada je svet stao - one nisu“ organizovanoj povodom Međunarodnog dana žena.\nDodaje da smatra da je u prevazilaženju svih posledica koje virus korona ostavlja na društvo nemerljiva uloga ženskog dela našeg društva i ističe da to nijednog trenutka ne umanjuje ulogu muškaraca.\n„I nijednog trenutka ne bi trebalo da bude shvaćeno kao neka vrsta konfrontacije ili bilo kakve podele na to ko je bolji ili uspešniji pol“, ističe Joksimović.\nPrema njenim rečima, pandemija je pokazala koliko smo svi ranjivi, ali je pokazala i koliko je Srbija otporno društvo.\nSmatra da veliki deo zasluga za to nose žene u ovoj pandemiji i na porodičnom i privatnom planu, ali i u profesionalnom smislu, upravo obavljajući ključne poslove u ovom trenutku.\nNavodeći da ne postoji potreba da se dele poslovi na muške i ženske, Joksimović ističe da je činjenica da žene više rade i više su uposlene upravo u onim delatnostima koje su bile od ključnog značaja tokom borbe protiv virusa korona.\n„Mislim da su žene pokazale u ovoj pandemiji koliko je vrednost samodiscipline i odgovornosti zapravo norma civilizovanog ponašanja u ovakvim trenucima. Ova pandemija nalaže da svi radimo zajedno, da se udružujemo, da naše zajednice i privatne i poslovne budu jače i da kroz inkluzivni rast, koji će inače biti način na koji ćemo prevazići krizu, dođemo do rezultata“, navela je ministar.\nKako kaže, projekat ključnih koraka ka rodnoj ravnopravnosti, u okviru kojeg je i organizovana današnja izložba, finansira se iz pretpristupnih fondova EU - IPA 2016, 2017, 2018 jer je rodna ravnopravnost temeljna vrednost u svim ugovorima EU, u svim javnim politikama EU.\n„EU, kao i mi u Srbiji, kao zemlja kandidat za članstvo, ali i kao odgovorno društvo, nastojimo da kroz rodno budžetiranje, kroz sve druge komponente rodnog planiranja, svih programa koje finansiramo iz sredstava EU, pomognemo u smislu i ekonomskog osnaživanja žena, ali i uopšte uključivanja i ravnopravnog tretmana svakog pojedinca u Srbiji na ma kom mestu da živi i radi jer samo tako možemo biti otporni kao društvo“, kazala je Joksimović.\nNa otvaranju izložbe obratile su se i ministarke Zorana Mihajlović i Gordana Čomić, dok su šef Delegacije EU Sem Fabrici i francuski ambasador u Beogradu Žan Lui Falkoni pohvalili i istakli važnost toga što na otvaranju izložbe prisustvuju tri žene, članice Vlade Srbije.\nJoksimović ističe da nema potrebe da im se na tome zahvaljuje jer nisu tu da bi bilo kome dokazivale da su posvećene.\n„Ovde smo zato što smo zaista posvećene i iskreno verujemo u ono što jeste cilj, ne samo naših evropskih integracija, već mnogo šire od toga - cilj našeg društva, a to je suštinska ravnopravnost koja znači uključivanje svih i koja znači da moramo uznapredovati još više kako ne bi bilo više isključenosti i neravnopravnosti žena u pojedinim segmentima i privatnog i profesionalnog života“, kazala je Joksimović.\nIzložba „Kada je ceo svet stao - one nisu“ otvorena je povodom Međunarodnog dana žena u Francuskom institutu u Beogradu, a ima za cilj da istakne ulogu žena u borbi protiv virusa korona.\nNa multimedijalnoj izložbi, koja će trajati od danas do 22. marta, prikazane su umetničke fotografije žena iz Srbije iz svih sfera života koje su dale primer i doprinele boljitku društva tokom pandemije kovid-19.\nPrikazane su medicinska sestra, nastavnica, apotekarka, prodavačica, a svaka fotografija je praćena audio pričom o njihovom iskustvu i radu tokom pandemije.\nIzložbu su zajedno organizovali UN Women, Koordinaciono telo za rodnu ravnopravnost u Srbiji, Ministarstvo za evropske integracije, Delegacija EU u Srbiji i Francuska ambasada u Beogradu.


LESKOVAC Tukli policajce koji su došli zbog preglasne muzike | MediaPress\nPočetak radova na zajedničkom projektu Fondacije Novak Đoković i Opštine Trstenik - 9 minuta pre\nLESKOVAC Tukli policajce koji su došli zbog preglasne muzike\nLeskovačka policija uhapsila je dvojicu muškaraca, od kojih je jedan maloletan, zbog sumnje da su u selu Brod pretukli policajce koji su došli da intervenišu zbog preglasne muzike. Policajci su lakše povređeni.\nKako kažu u policiji, prijava zbog preglasne muzike je stigla juče uveče, nakon čega su dva policajca izašla na teren. Prilikom intervencije, osumnjičeni su fizički napali policajce i naneli im lakše telesne povrede.\nUhapšen je V. N. (43) iz okoline Crne Trave, kome je određen pritvor, kao i jedan 16-godišnjak koji je upućen u Zavod za vaspitanje omladine u Nišu radi izdvajanja iz sredine – navodi se u saopštenju policije.\nOni navode da su podneli krivičnu prijavu i protiv 34-godišnje žene zbog sumnje da je u toku istog incidenta izvršila krivično delo ometanje službenog lica u obavljanju službene dužnosti.\nTag:dvojica muškaracaGrad LeskovachapsenjeLeskovacpritvortukli policajce\nNiška policija u saradnji sa Višim tužilaštvom uhapsila je V. D. (33) i\nPripadnici Ministarstva unutrašnjih poslova, po nalogu Tužilaštva za org\nKRENITE U AKCIJU Do nezaboravnog seksa za samo pet minuta


GRAĐANSKA (NE)KULTURA Uništeno 340 saobraćajnih znakova | Banjaluka.net\nGRAĐANSKA (NE)KULTURA Uništeno 340 saobraćajnih znakova\nViše od 340 saobraćajnih znakova i ostale saobraćajne signalizacije uništeno je tokom prošle godine na gradskom području, u trenutku dok ova vrste štete raste iz godinu u godinu, potvrđeno je u Odjeljenju za saobraćaj i puteve.\nPrema njihovoj evidenciji, tokom prošle godine je uništeno ili teško oštećeno više od 300 saobraćajnih znakova, 10 saobraćajnih ogledala, šest svijetlećih saobraćajnih znakova, dok je 30 oznaka za autobuska stajališta u potpunosti uništeno.\n– U proteklom periodu pojačan je trend namjernog uništavanja i oštećenja vertikalne saobraćajne signalizacije, pri čemu, pored materijalne štete dolazi i do narušavanja bezbjednosti svih učesnika u saobraćaju. Budžet grada je zbog ovoga pretprpio štetu od 80.000 KM – isitiču u Odjeljenju.\nKako ističu, saobraćajna signalizacija se uništava na brojne načine, od ispisivanja grafita, rušenja, pa sve do lomljenja i totalnog uništavanja. Pored toga, u nekoliko slučajeva je dolazilo i do krađe saobraćajnih znakova.\n– I pored brojnih upozorenja i apela, ova pojava nema tendenciju opadanja, a posljedice ovog vandalskog ponašanja mogu biti tragične, jer se neovlaštenim uklanjanjem, oštećivanjem i uništavanjem saobraćajnih znakova, ugrožava bezbjednost svih učesnika u saobraćaju te može doći do saobraćajnih nezgoda i tragičnih posljedica – upozoravaju iz nadležnog odjeljenja.\nOštećenu saobraćajnu signalizaciju građani mogu prijaviti putem telefona broj 051 244 444 (lokal 504), elektronskom poštom – [email protected], kao i putem aplikacije „Građanska patrola“.


NBS: Referentna kamata ostaje 1%, BDP bio iznad očekivanja - Sve o novcu\nHome\tNovac\tNBS: Referentna kamata ostaje 1%, BDP bio iznad očekivanja\nNBS: Referentna kamata ostaje 1%, BDP bio iznad očekivanja\nby Vesna Lapčić 13/01/2022\nIzvršni odbor Narodne banke Srbije odlučio je na današnjoj sednici da referentnu kamatnu stopu zadrži na nivou od 1,0%.\nPrema podacima Republičkog zavoda za statistiku, međugodišnja inflacija u decembru 2021. iznosila je 7,9%. Na njen rast, kao i u većini zemalja u svetu, uz efekte niske baze iz prethodne godine, u najvećoj meri uticali su više svetske cene energenata i drugih primarnih proizvoda, zastoji u snabdevanju i znatno više cene transporta na globalnom nivou, navodi NBS.\nPored toga, na rast inflacije uticala je suša, koja se odrazila pre svega na cene neprerađene hrane i cene sirovina u proizvodnji prehrambenih proizvoda. Tome u prilog govori i podatak da su tri četvrtine inflacije u 2021. bile opredeljene faktorima na koje monetarna politika ne može da utiče – cenama hrane i energenata. S druge strane, bazna inflacija (po isključenju hrane, energije, alkohola i cigareta), na koju mere monetarne politike više utiču, bila je znatno niža od ukupne inflacije i prethodnih meseci u proseku je iznosila oko 3% međugodišnje. Očuvanju bazne inflacije na niskom nivou doprinosi dugogodišnja relativna stabilnost deviznog kursa, koja predstavlja snažno sidro cenovne stabilnosti i koja će biti očuvana i u narednom periodu.\nPrema oceni Izvršnog odbora, inflacija će se i tokom prvog tromesečja ove godine kretati oko nivoa zabeleženog krajem prošle godine ili blago iznad njega, na šta će se odraziti efekti energetske krize u svetu i po tom osnovu više cene uvoznih proizvoda, ali bi od drugog tromesečja trebalo da inflacija uspori i kreće se ka centralnoj vrednosti cilja, koju bi mogla da dostigne krajem 2022. Prema oceni Izvršnog odbora, usporavanju inflacije doprineće iscrpljivanje efekta privremenih faktora (prvenstveno viših cena energenata i poljoprivrednih proizvoda), kao i očekivanje da se zastoj u globalnim lancima snabdevanja postepeno reši. U kratkom roku ublažavanju daljeg rasta cena trebalo bi da doprinesu i mere Vlade Srbije u pogledu privremenog ograničavanja cena osnovnih životnih namirnica i električne energije za privredu.\nU slučaju da se ipak materijalizuju neki od rizika koji bi za posledicu mogli da imaju kretanje inflacije iznad gornje granice dozvoljenog odstupanja od cilja u dužem periodu, Narodna banka Srbije je spremna da u najkraćem roku reaguje svim raspoloživim instrumentima.\nPrema preliminarnoj proceni Republičkog zavoda za statistiku, Srbija je u 2021. godini ostvarila realni rast bruto domaćeg proizvoda od 7,5%, što je iznad očekivanja Narodne banke Srbije i doprinosi povoljnijoj osnovi za rast u ovoj godini. Takva kretanja rezultat su rasta aktivnosti u uslužnim sektorima i građevinarstvu, ali i industriji, uprkos i dalje prisutnim izazovima u pogledu zastoja u globalnim lancima snabdevanja. Negativan doprinos rastu potekao je jedino od poljoprivredne proizvodnje, koja je usled suše zabeležila pad od 5%. U srednjem roku očekujemo privredni rast od 4,0% do 5,0%, čemu će doprineti nastavak investicionog ciklusa i realizacija velikih infrastrukturnih projekata, kao i rast lične potrošnje, podržan povoljnim trendovima na tržištu rada. Pozitivan doprinos rastu očekuje se i od izvoza, na koji se sa strane ponude odražavaju investicije u razmenljive sektore iz prethodnog perioda, a sa strane tražnje povoljniji izgledi rasta naših najvažnijih trgovinskih partnera. U prilog rastu izvozne ponude govori i podatak da je priliv stranih direktnih investicija u Srbiju u 2021. iznosio 3,9 milijardi evra, čime je premašen dosadašnji rekord iz 2019. godine, pri čemu je priliv i dalje bio pretežno usmeren u izvozne sektore.\nMeđunarodno okruženje i dalje karakteriše povećana neizvesnost u pogledu uticaja toka pandemije i pojave novih sojeva virusa na brzinu globalnog privrednog rasta, svetske cene primarnih proizvoda, a time i na inflaciju. Ipak, ohrabruje to što se globalni privredni rast nastavlja uprkos povećanim troškovnim pritiscima i pogoršanju epidemiološke situacije u pojedinim zemljama, kao i da su ekonomije širom sveta pokazale visok stepen prilagođavanja izmenjenim uslovima poslovanja usled pandemije. Kada su u pitanju ekonomska kretanja u zoni evra, koja je naš najvažniji ekonomski partner, nakon izazova koji potiču od znatno više cene prirodnog gasa i zastoja u lancima snabdevanja, očekuje se ubrzanje industrijske proizvodnje, pre svega u Nemačkoj, što bi trebalo pozitivno da se odrazi na naš izvoz i aktivnost prerađivačke industrije.\nOpreznost u vođenju monetarne politike Narodne banke Srbije nalažu i kretanja na međunarodnom robnom i finansijskom tržištu. Nakon izuzetno snažnog rasta u prošloj godini, svetske cene nafte i drugih primarnih proizvoda više su nego pre izbijanja pandemije, ali bi u narednom periodu, prema ocenama vodećih međunarodnih finansijskih institucija, trebalo da se stabilizuju, a zatim i postepeno smanje. Dešavanja na međunarodnom finansijskom tržištu, a time i tokove kapitala prema zemljama u usponu, uključujući Srbiju, i dalje će u najvećoj meri opredeljivati odluke vodećih centralnih banaka – Sistema federalnih rezervi i Evropske centralne banke. Ove centralne banke još uvek nisu povećale osnovne kamatne stope, ali su donele odluku da u narednom periodu smanjuju obim dodatne likvidnosti koju ubrizgavaju u finansijski sistem u okviru svojih programa kvantitativnog popuštanja.\n#NBSinflacijaNarodna banka Srbijereferentna kamatna stopa\nZa projekte podrške najmlađima 40.000 evra\n„Da klikneš do sreće“ sa 100 evra


Vip izazov 3 - važni datumi - DevProTalk\nPar informacija u vezi Vip izazova 3 (sa važnim datumima):\nTreća iteracija prvog takmičenja u regionu u programiranju aplikacija za mobilne telefone.\n* Otvoreno za pojedince, timove, kompanije, fakultete.\n* Podržane platforme: Android, bada, Windows Phone 7\n* Rok za registraciju i prijavu aplikacije (aplikacija) je 28.02.2011.\n* Rok za slanje aplikacija je 31.3.2011.\n* Fond od 40.000€ sastoji se od 9 novčanih nagrada, tri telefona iz visoke klase i plaćenih angažovanja u Vipu za studente\n* Jedna aplikacija može osvojiti više nagrada (npr. najbolja u okviru OS-a, nagrada programera, najbolja studentska aplikacija).\n* Dodela nagrada obaviće se tokom maja 2011. godine\nDetaljne informacije nalaze se na: http://izazov3.vipmobile.rs\nSva pitanja šaljite na izazov3@vipmobile.rs\nUkoliko želite da svoju aplikaciju testirate na telefonu, pošaljite poruku na izazov3@vipmobile.rs


SEEbiz.eu / RS / Beogradska berza: Oporavak indeksa, Energoprojekt nadomak cene preuzimanja\nBeogradska berza BELEX15 Energoprojekt Holding Naftna industrija Srbije Aerodrom Nikola Tesla BSE:AERO BSE:NIIS BSE:ENHL Napred\nBeogradska berza: Oporavak indeksa, Energoprojekt nadomak cene preuzimanja\nDatum objave: 10.07.2017. - 16:48:31\nBEOGRAD - Prvi trgovački dan u sedmici doneo je odličan promet od 451,5 miliona RSD (3,8 miliona EUR), uz oporavak tržišta akcija. Indeks Belex15 porastao je skoro 1% na 716,4 poena.\nNaftna industrija Srbije (NIIS) bila je najprometnija akcija na današnjem trgovanju uz rast cene od 1,6% na 691 RSD. Danas je zabeležen najveći dnevni promet ove hartije u više od četiri meseca uz snažan pritisak na strani tražnje. Na kraju trgovanja ostala je snažna nezadovoljena tražnja za akcijama ove kompanije na nivou od 691 RSD. Veoma visok promet od 17,5 miliona RSD registrovao je Energoprojekt holding (ENHL) i to po prosečnoj ceni od 1.498 RSD što je svega tri dinara ispod cene u ponudi za preuzimanje koju je objavio Napred. U petak objavljenoj ponudi, ovaj akcionar sa licima sa kojima zajedno deluje, namerava da stekne 64,68% od ukupnog broja akcija Energoprojekta, po ceni od 1.501 RSD po akciji.\nAerodrom "Nikola Tesla" (AERO), koga će ove sedmice posetiti potenijalni koncesionari koji su se kvalifikovali za poslednju fazu tenderskog postupka, zabeležio je skroman promet od 0,4 miliona RSD po prosečnoj ceni od 1.301 RSD. Jedinstvo iz Sevojna (JESV) je skočilo 2,9% na 4.955 RSD uz promet od 2,2 miliona RSD, dok se Metalac (MTLC) zadržao na 1.765 RSD uz realizaciju od pola miliona RSD. Vranjski Alfa plam (ALFA) je registrovao promet od 3,7 miliona RSD, po nepromenjenoj ceni od 35.000 RSD, dok je Impol Seval (IMPL) porastao skoro 2% na 3.474 RSD uz trgovanje od 0,4 miliona RSD. Halkbank (CCNB) se zadržao na 9.000 RSD uz promet od 0,3 miliona RSD, dok je Tehnogas (TGAS) trgovanje okončao u plusu od 1,2% na 10.804 RSD uz realizaciju od 0,3 miliona RSD. Tokom dana akcije ove kompanije spuštale su se i nadomak nivoa od 10.000 RSD.


"Zumtobel" otvorio fabriku u Nišu\nAustrijska kompanija "Zumtobel" je u Nišu otvorila fabriku za proizvodnju LED rasvete u kojoj već radi 300 zaposlenih, a kad bude počela proizvodnju punim kapacitetom, radiće 1.100 ljudi.\nFabrika ima ukupnu površinu od 40.000 kvadratnih metara, a uloženo je 30,6 miliona evra. Vlada Srbije dala je subvencije od osam miliona evra.\nOtvaranju prisustvuju predsednik Srbije Aleksandar Vučić, generalni direktor Alfred Felder, predsednik Nadzornog odbora fabrike Jurg Cumtobel, federalni ministar Austrije za EU Gernot Bluemel, predsedik PKS-a i gradonačelnik Niša.\n"Za nas je velika čast da otvorimo fabriku i prikažemo izuzetan napredak naše kompanije na globalnom nivou. Želeo bih da se posebno zahvalim predsedniku Aleksandru Vučiću i gradonačelniku Niša, a zahvalnost stiže i iz austrijske vlade", poručio je na otvaranju Felder.\nIzgradnja "Zumtobel" fabrike je počela 2017. godine, podsetio je on i dodao da je do danas izgrađeno 40.000 kvadratnih metara. "Videli ste - počeli smo sa proizvodnjom. Postavili smo cilj da će ova fabrika doprineti jačanju kompetetivnosti i da ćemo moći da snabdevamo sva evropska tržišta. Želimo da nas i lokalno stanovništvo vidi kao dobrog budućeg poslodavca. Za nas je neverovatno kratko vreme, vreme od godinu dana, koliko nam je trebalo da sve ovo izgradimo", rekao je Felder, prenosi Beta.\nIstakao je, kako je rekao, jednu važnu stvar - da je "Zumtobel" kompanija koja je na berzi i da je za njih važno da imaju tri stvari: specijalnost za svetlo, stručnost za proizvode, ali i da su im važni međusobni odnosi u kompaniji. "Ova fabrika neće biti samo deo naše porodice, nego želimo da napravimo lidera i poštovaćemo naša tri principa", istakao je Felder.\n“ThyssenKrupp” pravi novu kompaniju


Nataša Srdoč, predsednica Adriatik Instituta za javnu politiku\nNataša Srdoč, predsednica Adriatik instituta za javnu politiku, organizacije koja je saradjivala na izradi Indeksa ekonomskih sloboda u svetu, u razgovoru za Glas Amerike razmotrila je delove izveštaja koji se odnose na zemlje jugoistočne Evrope.\nAmerička fondacija Heritidž, u saradnji sa Vol Strit Džurnalom, danas je u Vašingtonu objavila dvadeseti do sada Indeks ekonomskih sloboda u svetu. Srbija se nalazi na 95. mestu od 186 zemalja sveta, i svrstana je medju „uglavnom neslobodne“ ekonomije, dok je Crna Gora "umereno slobodna", na 68. mestu. Deo izveštaja koji se odnosi na evropski region izradjen je u partnerstvu sa Adriatik institutom za javnu politiku. Predsednica instituta, Nataša Srdoč, u razgovoru za Glas Amerike kaže da uprkos zabeleženom napretku - korupcija i nedovoljna vladavina prava ostaju zajednički problem balkanskih zemalja.\nOvogodišnji izveštaj o ekonomskim slobodama označava dvadeseti put da su fondacija Heritidž, inače najveći konzervativni politički institut u Vašingtonu, i ekonomski list Vol Strit Džurnal obavili istraživanje stanja ekonomskih sloboda i slobodnog preduzetništva u svetskim državama. Oni su procenjivali slobode u deset kategorija uključujući fiskalnu slobodu, veličinu vlade, vlasnička prava, i slobodu od korupcije.\n“Imamo nekoliko trendova koje možemo opaziti u području jugoistočne Evrope, odnosno Balkana a to je da sve zemlje bez izuzetka imaju niske ocene vlasničkih prava i slobode od korupcije, što znači da nema vladavine prava, da je sudstvo pod političkim uticajem, da postoji rasprostranjena korupcija u područjima ekonomije, gospodarstva, školstva i drugih sektora društva. To je jedna velika boljka celog Balkana i istočne Evrope”, navodi Nataša Srdoč, predsednica Adriatik instituta za javnu politiku.\nS druge strane, Srdoč primećuje da sve zemlje osim Hrvatske, koja u tom pogledu nazaduje, imaju visoku fiskalnu slobodu, što znači da su sprovele odgovarajuće poreske reforme. Sve takodje imaju visoku ocenu trgovinske slobode.\nMedju zemljama Balkana, Srbija je na 95. mestu, svrstana medju uglavnom neslobodne zemlje, ali je primetno poboljšala slobodu ulaganja i ostvarila ukupan napredak od 0,8 poena. Kako tumačiti takve rezultate?\n“Dobro je da je napredovala, jer to znači, pretpostavljam, da su uočene slabe strane i da je srpskim političarima i vlasti stalo kako bi privukli nova ulaganja i povećali zaposlenost i omogućili prosperitet svojim gradjanima. Bitno je da sve zemlje naprave pomak prema većoj ekonomskoj slobodi jer viša ekonomska sloboda znači veći dohodak po glavi stanovnika, viši BDP što znači viši životni standard gradjana.”\nNataša Srdoč konstatuje da je u celom regionu prisutan problem nedovršene tranzicije sa komunizma na eru u kojoj sudstvo treba da štiti prava pojedinaca a ne države. Ona ukazuje na probleme političkog uplitanja u sudske odluke i nerešavanje visoko rasprostranjene korupcije.\n"To je veliki problem ne samo za Srbiju nego i sve zemlje u regiji i to se posebno vidi kroz nezakonite finansijske odlive koji su napustili region Balkana, gde se računa da je nekih 111 milijardi dolara izašlo iz svih zemalja Balkana od 2001-2010. kroz kriminal, korupciju i izbegavanje plaćanja poreza. U Srbiji je taj iznos bio najveći – 52 milijarde dolara."\nCrna Gora u izveštaju se nalazi na 68. poziciji, kao umereno slobodna zemlja. Srdoč kaže da je i u njoj zabeležen visoki nivo korupcije, izostanak vladavine prava i zaštite vlasničkih prava. No, Crna Gora je ipak iznad svetskog proseka.\n"Crna Gora je očito učinila po pitanju regulativne učinkovitosti, smanjenjem troškova rada, povisila radnu slobodu, povisila slobodu ulaganja i sa te strane verujem da je to uticalo na povećanje."\nNa pitanje kako se boriti sa rasprostranjenom korupcijom u regionu, Srdoč iznosi sledeću preporuku za sve zemlje regiona.\n“Ti sistemi s obzirom na povezanost zakonodovane, izvršne i sudske vlasti teško mogu da iskorene korupciju iznutra i naš je predlog, Adriatik instituta za javnu politiku i International leader summit-a da se dovedu suci i tužitelji – posećujući iz zemalja sa snažnom tradicijom vladavine prave koji bi pomogli domaćim sucima i tužiteljima – ima poštenih unutar sistema.”\nTakve sudije, koje bi pružale primer mladjoj generaciji balkanskih pravnika, ubrzale bi prelaz ka nezavisnom pravosudju, smatra Srdoč.\nNa pitanje da li je process evropskih integracija garancija unapredjenja ekonomskih sloboda zbog povinovanja evropskim standardima, predsednica Adriatik instituta kaže da je primer Hrvatske pokazao da to nije slučaj. Isto tako, ona podseća da Švajcarska, koja nije članica EU, ima najvišu ocenu ekonomske slobode u Evropi i četvrtu u svetu, kao i najvišu monetarnu slobodu u Evropi.\n“Vidi se da ne znači da morate biti članica EU kako bi postigla višu ekonomsku slobodu što je očiti primer Švicarske ali zbog vrlo specifične situacije Balkana, sa lošom ocenom vladavine prava, treba da postoji taj vanjski pritisak ali ne na način na koji je on napravljen u Hrvatskoj, jer tu nije bilo nikakvih rezultata”, zaključuje Nataša Srdoč.


Kikinda je bila domaćin drugog ovogodišnjeg Malog sajma sporta u organizaciji Sportskog saveza Srbije, a predsednik najmasovnije sportske organizacije na Balkanu Davor Štefanek pokazao da nije samo pobednik u rvanju. Olimpijski šampion iz Rija oprobao… »\nKikindska livnica počinje serijsku proizvodnju delova za svetsku auto-industriju. Od turbo punjača, za osam godina više od 80 miliona evra. DO kraja godine "Livnica Kikinda - Automobilska industrija", koja je u vlasništvu slovenačkog "Cimosa"… »\nVojvođanska liga – istok: Peta pobeda Kikinđana\nKikinda - Borac (S) 4:1 (2:1). KIKINDA: Gradski stadion, gledalaca 150, sudija: Radulović (Elemir), strelci: D. Vukobrat u 9. i 48. Krdžalin u 25. Đukić u 52. za Kikindu, a Arsenijević u 32. minutu za Borac. Žuti kartoni: Malidžan, Marinković… »\nPanika u Italiji: Zbog bombe iz Drugog svetskog rata evakuisano 4.000 ljudi


CenTriR: Javna rasprava o medijskim temama koje će biti finansiranje iz budžeta grada Valjeva | VAmedia - info portal\n19/12/2017 19/12/2017 Нема коментара на CenTriR: Javna rasprava o medijskim temama koje će biti finansiranje iz budžeta grada Valjeva\nCentar za ravnomerni regionalni razvoj – CenTriR poziva građanke i građane Valjeva na javnu raspravu o prikupljenim predlozima lokalnih medijskih tema od javnog interesa koje treba da budu sufinansirane sredstvima gradskog budžeta u naredne dve godine 2018-2019.\nJavna rasprava biće održana u četvrtak, 21. decembra 2017. godine u Skupštinskoj sali Gradske uprave Valjevo sa početkom u 13 časova.\nU okviru projekta „Informisan građanin=aktivan građanin“, koji CenTriR sprovodi u Valjevu, u toku je sprovođenje javnih konsultacija sa zainteresovanim stranama sa ciljem definisanja lokalnih medijskih tema koje su od najvećeg značaja za građane Valjeva i koje bi kroz medijske konkurse trebalo da budu sufinansirane iz gradskog budžeta.\nDo sada su predlozi o ovim temama sakupljani na različite načine: na fokus grupama sa predstavnicima javnog, civilnog i privatnog sektora, kao i kroz on-line i terensko anketiranje građana.\nJavna rasprava će biti prilika da se široj javnosti predstave sumirani rezultati, odnosno predlozi medijskih tema koji su do sada prikupljeni i da se o njima prodiskutuje, kao i da se sakupe dodatni komentari i predlozi građana.


Kurti i Lajčak o procesu, ciljevima i razvoju dijaloga | Radio Kosovska Mitrovica\nKurti i Lajčak o procesu, ciljevima i razvoju dijaloga\n14. October, 2020 17:25 |\nPokret Samoopredeljenje saopštio je da je lider te stranke Aljbin Kurti razgovarao danas sa specijalnim izaslanikom Evropske unije za dijalog Miroslavom Lajčakom o procesu, ciljevima i razvoju dijaloga Kosova i Srbije, prenosi Gazeta Ekspres.\nLajčak je, zajedno sa svoja tri savetnika, otišao u sedište Samoopredeljenja, nakon sastanaka sa političkim liderima u Prištini.\nU sedištu Samoopredeljenja su ih dočekali Kurti i članovi te stranke Arben Vitia, Arberie Nagavci i Fitore Pacoli.\n“Sastanak je održan u okviru posete Lajčaka Kosovu i njegovih sastanaka sa političkim i institucionalnim liderima. Na sastanku su Kurti i Lajčak izneli svoje stavove i gledišta u vezi sa procesom, ciljevima i razvojem dijaloga”, navodi se u saopštenju Samoopredeljenja.\nKurti je, dodaje se, informisao Lajčaka takođe o napretku procesa unutrašnjih izbora u Samoopredeljenju koji je već završen u oko 10 odsto centara, o alternativnom upravljanju i njegovih pet stubova.\n“Takođe, Kurti je govorio o četiri slučaja koja se već dugo obrađuju na Ustavnom sudu i za koja još uvek ne postoji presuda te institucije, uprkos činjenici da bi prema njima trebalo da se postupa prioritetno, s obzirom na njihov značaj i osetljivost”, ističe se u saopštenju.\nS druge strane, dodaje se, Lajčak je govorio o značaju i potrebi nastavka dijaloga između Kosova i Srbije.\n“Lajčak je istakao da je dijalog koji vodi EU ozbiljan proces koji ima dva osnovna cilja: potpunu normalizaciju odnosa i približavanje dveju zemalja EU. Dakle, dijalog između dve zemlje kao proces i konačni sporazum kao rezultat usko su povezani sa evropskom budućnošću Kosova i Srbije. S tim u vezi, ne može biti vakuuma, već ili napretka ili nazadovanja, naveo Lajčak”, navodi se u saopštenju.\nKurti je govorio o dijalogu, okarakterisavši ga kao veoma važan i naglasio potrebu da dijalog bude dobro pripremljen i da ga vodi druga vlada.\n“Na kraju se Kurti složio da je dijalog veoma važan. Budući da je proces od takvog značaja, mora biti dobro pripremljen, sa jasnim principima i ciljevima, sa legitimnim i kredibilnim vladama i okvirom koji su unapred dogovorile uključene strane i kontinuiranim uključivanjem i odobravanjem Skupštine Kosova”, ističe se u saopštenju.\nKurti i Lajčak, kako se navodi, dogovorili su se da ostanu u kontaktu kako bi održali i unapredili dosadašnju saradnju.


Tanjug | 15. sep 2016.\nNa skupu „LGBT mediji i blogovi u Srbiji“ zaključeno je da LGBT mediji u Srbiji ne uživaju podršku i zaštitu, niti se smatraju manjinskim\nIstaknuto je i da LGBT mediji treba da se registruju u APR-u i konkurišu za dobijanje finansijskih sredstava kako kod ministarstva tako i kod lokalnih samouprava, posebno većih.\n„Nacionalne manjine imaju svoje medije i podrazumeva se da imaju pravo na informisanje, a LGBT zajednica se još uvek nije izborila za titulu manjine tako da je pravo LGBT osoba na informisanje malo i ignoriše se“, rekao je glavni i odgovorni urednik gej magazina Optimist Predrag Azdejković.\nAzdejković je naveo da su samo tri LGBT medija registrovana u APR-u – sajt Gej eho, radio LGBT Srbija i časopis Optimist.\n„Mahom LGBT mediji nisu registrovani u registru medija i zato treba vršiti pritisak i savetovati kolegama da se profesionalizuju i registruju“, rekao je urednik gej magazina Optimist dodajući da je cilj tih medija da budu okrenuti LGBT osobama, da ih osnažaju, informišu.\nNovinar i pokretač Homofobometar aplikacije Boris Milićević je naveo da relativno malo članaka sa govorom mržnje, a da uzrok nije objektivno i korektno izveštavanje, nego prepisivanje tekstova.\nMilićević ističe i da se vulgaran i uvredljiv jezik uglavnom koristi kada je reč o transrodnim osobama.\nOsnivač onlajn radija LGBT Srbija Aleksandar Stričević je ukazao na problem finansiranja dodajući da će u narednom periodu program tog medija biti okrenut zabavi i kontaktu sa slušaocima.\nNora Hajrinen iz EU Delegacije u Srbiji ocenjuje da su stvari radikalno drugačije u odnosu na pre par godinu kada su u pitanju Nedelja ponosa i Prajd.\nBilo je mnogo problema, ali stvari su se promenile, rekla je Hajrinenova, dodajući da je zadovoljna zbog toga.\n← Kreće ambiciozna reforma autorskih prava u EU\nMedijametar: O Vučiću pozitivno, o opoziciji negativno →


RTS :: Mihajlović: Srbija će pomoći RS da uvede e-dozvole\nEkonomija Mihajlović: Srbija će pomoći RS da uvede e-dozvole\nMihajlović: Srbija će pomoći RS da uvede e-dozvole\npetak, 10. nov 2017, 13:19 -> 13:52\nPotpredsednica Vlade i ministarka građevinarstva, saobraćaja i infrastrukture, Zorana Mihajlović kaže da je Srbija je spremna da svoja iskustva u uvođenju elektronskih dozvola prenese Republici Srpskoj.\nMihajlovićeva je i dodala da će resorna ministarstva Srbije i Republike Srpske potpisati i poseban memorandum o saradnji u ovoj oblasti, kao i o međusobnom priznavanju velikih licenci, saopšteno je iz Kabineta potpredsednice Vlade.\nMinistarka Golić pozvala je potpredsednicu Vlade i predstavnike ministarstva da u Banjaluci održe prezentaciju za predstavnike svih lokalnih samouprava i nadležnih ministarstava Republike Srpske, na kojoj će im predstaviti svoja iskustva u uvođenju elektronskih dozvola.\nNa sastanku je razgovarano i o ubrzanju procedura koje će omogućiti početak izgradnje zajedničkog graničnog prelaza u Bratuncu, o zajedničkom održavanju mostova na Drini, kao i o realizaciji projekta izgradnje auto-puta Beograd-Sarajevo.\n"Trasa auto-puta Beograd-Sarajevo kroz Srbiju je već poznata i nastaviće se na postojeću trasu Koridora 11. Mi ćemo ove godine potpisati komercijalni ugovor za izgradnju auto-puta Preljina-Požega, a naredne godine razgovaraćemo o nastavku izgradnje preostalih 60 kilometara puta od Požege do Kotromana", rekla je Mihajlovićeva na sastanku održanom u okviru zajedničke sednica vlada Republike Srbije i Republike Srpske.\nMihajlovićeva je prihvatila predlog ministra Trninića o uspostavljanju železničkog saobraćaja između dve važne turističke destinacije u Srbiji i Republici Srpskoj, Mokre Gore i Višegrada.\nPotpredsednica Vlade je ministrima u Vladi Republike Srpske, kao deo uobičajene prakse u susretima sa zvaničnicima, poklonila ručne radove koji prezentuju kulturnu baštinu Srbije i koje su izradile žene sa sela, u okviru zajedničke inicijative Koordinacionog tela za rodnu ravnopravnost, NALED-a i Etno-mreže "Uposlimo 1.000 žena u ruralnim područjima".\n(petak, 10. nov 2017, 17:01)\nZdravstvene knjižice i recepti\nSvaka čast e-dozvoli ali bi Republici Srpskoj značilo da joj Srbija svojim iskustvom pomogne i u uvođenju elektronske zdravstvene knjižice i elektronskog recepta...


Datum kreiranja: ponedeljak, 01 jul 2013 17:06\nNaučnici sa svih instituta i fakulteta u Srbiji poslednjih nekoliko dana dižu svoj glas protiv odustajanja Ministarstva nauke i prosvete od sprovođenja Strategije naučnog i tehnološkog razvoja Republike Srbije, i ukidanja fondova za naučna istraživanja.\nOpširnije: Naučnici ustaju u odbranu nauke\nDatum kreiranja: ponedeljak, 10 jun 2013 22:02\nEvo u istom danu pojavila su se čak dva članka u Blicu o značaju nauke. Prvo se oglasio patrijarh SPC i obavestio nas da je dobro što se..\nOpširnije: O nauci 2 puta u istom danu! Komentara (2)\nDatum kreiranja: ponedeljak, 10 jun 2013 18:55\nOpširnije: Veštački list koji može spasti svet\nOpširnije: Bez muke nema nauke!\nDatum kreiranja: četvrtak, 16 maj 2013 22:13\nIzvanredno otkriće dvojice fizičara iz Beograda odjeknulo je celim svetom, ali srpsku naučnu zajednicu muče teškoće zbog lošeg upravljanja i nedostatka novca, navedeno je u analizi provajdera onlajn vesti i istraživačkog centra za Balkan, Tursku i kavkaske zemlje "Oservatorio Balkani e Kavkaso" (OBC).\nOpširnije: Svi ulažu u nauku, samo ne Srbija\nDatum kreiranja: četvrtak, 18 april 2013 19:17\nOštećenje mozga je pokrenulo izvanredne talenate u maloj grupi inače običnih pojedinaca. Da li će nauka moći da pronađe način da svako pronađe svog unutrašnjeg virtuoza?\nOpširnije: Sakriveni genije


Nakon kašnjenja skupština grada se pretvorila u raspravu oko prodaje PKB-a - www.lobi-info.rs\nMarija K. 25. septembra 2018., 12:28 5.5k Views\nMeđutim, već na samom početku rasprava je skrenula u totalno drugom smeru! Šef poslaničke grupe SNS, Aleksandar Mirković tražio je da se osudi ponašanje poslanika Željka Veselinovića, odbornika Saveza za Srbiju, zbog, kako je rekao „govora mržnje i vređanja premijerke Ane Brnabić“.\nNadao sam se da će ovde biti prisutan i gradonačelnik Radojičić, a ne samo njegov zamenik Goran Vesić – rekao je Jovanović, dok su ga sa svojih mesta prekidali poslanici SNS.\nĐilas i njegovi su spremali da prodaju PKB tajkunima. Doveli su Miškovićeve ljude da vode firmu, a onda su posle kupovali krave kojima su morali da se seku rogovi kako bi stali u boksove za mužu.\nDanas bi trebalo da bude i zvanično potvrđena ostavka direktora GSP „Beograd“ Željka Milkovića koji ju je podneo pre više od mesec dana, a očekuje se da pored velike većine starih, bude imenovano i par novih imena.\nPodsetimo, biraju se direktori u JKP „Gradske pijace“, JP „Direkcija za građevinsko zemljište i izgradnju Beograda“, JKP „Gradska čistoća“, JP „Ada Ciganlija“, JKP „Zelenilo Beograd“, JKP „Beograd-put“, JVP „Beogradvode“, JKP „Beogradske elektrane“, JKP GSP „Beograd“, JP „Hipodrom Beograd“, JKP „Javno osvetljenje“, JKP „Parking servis“, JKP „Pogrebne usluge“, JP „Sava centar“ i JP „Gradsko stambeno“.\nNa dnevnom redu sednice bi trebalo da se nađe i predlog odluke o formiranju javnog komunalnog preduzeća koji će se baviti projektovanjem, izgradnjom i upravljanjem metro sistemom u Beogradu.\nPrethodna objava Predstojećeg vikenda Parada osoba sa invaliditetom\nSledeća objava Na Zrenjaninskom putu sudar kamiona i putničkog vozila


Ubijen predsednik Haitija /video/ - 07.07.2021, Sputnik Srbija\nPredsednik Haitija Žovenel Moiz ubijen je u oružanom napadu na njegovu rezidenciju. 07.07.2021, Sputnik Srbija\nMoiz je ubijen oko jedan sat posle ponoći u svojoj rezidenciji u Port-o-Prensu, saopštio je premijer Klod Žozef.Napadači nisu identifikovani, ali je saopšteno da govore španskim jezikom.Govoreći na lokalnoj radio stanici, premijer Žozef rekao je da je napad izvela „naoružana grupa komandosa“ koja je „uključivala strane elemente“.On je pozvao Haićane da ostanu mirni, rekavši i da je bezbednosna situacija u zemlji stabilna.Moizova supruga Martina, koja je ranjena u napadu, podlegla je povredama u bolnici.Žovenel Moiz (53) bio je 42. predsednik Haitija i na dužnosti je od 2017. godineAmerička ambasada na Haitiju, nakon ubistva predsednika, najavila je da će danas biti zatvorena, i traži da se danas ne dolazi u zgradu bez važnog razloga, javili su lokalni mediji.Posle ubistva haićanskog predsednika, Dominikanska Republika zatvorila je granicu prema toj državi, prenose mediji na Haitiju.Pročitajte još:\n14:42 07.07.2021 (Osveženo: 15:06 07.07.2021)\nMoiz je ubijen oko jedan sat posle ponoći u svojoj rezidenciji u Port-o-Prensu, saopštio je premijer Klod Žozef.\nNapadači nisu identifikovani, ali je saopšteno da govore španskim jezikom.\nGovoreći na lokalnoj radio stanici, premijer Žozef rekao je da je napad izvela „naoružana grupa komandosa“ koja je „uključivala strane elemente“.\nOn je pozvao Haićane da ostanu mirni, rekavši i da je bezbednosna situacija u zemlji stabilna.\nMoizova supruga Martina, koja je ranjena u napadu, podlegla je povredama u bolnici.\nAmerička ambasada na Haitiju, nakon ubistva predsednika, najavila je da će danas biti zatvorena, i traži da se danas ne dolazi u zgradu bez važnog razloga, javili su lokalni mediji.\nPosle ubistva haićanskog predsednika, Dominikanska Republika zatvorila je granicu prema toj državi, prenose mediji na Haitiju.


Slovenija:Javne institucije preduzimaju mere predostrožnost\nTanjug 25. februara 2020. 16:39\nLJUBLJANA – Javne institucije u Sloveniji počele su da preduzimaju mere predostrožnosti da zaštite osoblje od infekcije koronavirusom nakon što su prvi slučajevi virusa potvrđeni u susednoj Italiji, Austriji i Hrvatskoj.\nPojedine škole su otkazale planirane aktivnosti, a srednja škola Gimnazija Poljane u Ljubljani saopštila je da je prekinula međunarodne razmene sa Italijom i ekskurziju u Rim planiranu u aprilu, preneo je STA.\nUniverzitet u Ljubljani pozvao je sve studente i profesore koji su tokom poslednjih 10 dana boravili u delovima Italije zahvaćenim koronavirusom da ostanu u ličnom karantinu tokom dve nedelje.\nMinistarstvo prosvete izdalo je opšte smernice obrazovnim ustanovama apelujući na nastavnike i direktore da pripreme planove za vanredne situacije kako bi osigurali da se nastava i istraživanje mogu nastaviti bez ometanja.\nŠkole su dobile diskreciono pravo da procene rizik i u skladu sa tim prilagode svoje aktivnosti.\nPolovina škola u zemlji ove nedelje ionako ne radi, jer učenici u istočnom delu Slovenije imaju jednonedeljni zimski raspust.\nU Primorskoj, regionu koji je najbliži epicentru epidemije koronavirusa u Italiji, kulturne institucije su počele da otkazuju događaje.


Pomoć predsjednika Srpske od 14.663 KM | Palelive.com\nPočetna Regija Sokolac Pomoć predsjednika Srpske od 14.663 KM\nSOKOLAC – Udruženje za pomoć licima sa posebnim potrebama “Podrška” iz Sokoca dobilo je u ovoj godini od predsjednika Republike Srpske humanitarnu pomoć “Sa ljubavlju hrabrim srcima”, čija je vrijednost 14.663 KM.\nPredsjednica udruženja “Podrška” Snježana Bašević rekla je danas Srni da će udruženje dobiti od međunarodne organizacije “Vorld Vižn” 5.000 KM za završetak projekta “Život kakav želimo”, te da je načelnik opštine Dušan Kovačevića obećao pomoć za pokretanje rada kopirnice i zaposlenje lica sa invaliditetom, a čija je vrijednost 2.000 KM.\nOna je rekla da je opština u prošloj godini za rad udruženja izdvojila 3.790 KM, te da su rashodi udruženja iznosili 3.990 KM.\nBaševićeva je rekla da je za ovu godinu planirano da se obezbijede sredstva za renoviranje dnevnog centra, te izrada suvenira, koje ovo udruženje planira da izlaže i prodaje na donatorskoj večeri i izložbama, izrada i prodaja novogodišnjih čestitki i kalendara.\nUdruženje “Podrška” broji više od 100 članova, od čega je 70 djece.\nPrethodni članakFoča: U saobraćajnoj nesreći poginulo S.H.\nNaredni članakRaspisan postupak izbora nosioca izrade prostornog plana


Vlada RS angažuje advokate/ Pojedinačne tužbe iz RS-a protiv Paddyja Ashdowna – Informer\nPojedinačne tužbe protiv nekadašnjeg visokog predstavnika u BiH Paddyja Ashdowna, koji je smijenio nekoliko desetina funkcionera i službenika sa javnih i poslovnih funkcija, biće završene do kraja marta i upućene u London pred sud kako bi bilo pokrenuto više procesa.\nTužbe se prvenstveno odnose na smjene oko 50 funkcionera i službenika Republike Srpske, pod sumnjom da su bili jataci haških optuženika Radovana Karadžića i Ratka Mladića, potvrđeno je “Večernjim novostima” iz više izvora.\nList prenosi da će biti uključena i Vlada RS-a koja bi trebalo da angažuje advokatski tim iz SAD.\nNekadašnji predsjednik RS-a Mirko Šarović, koga je Ashdown smijenio, rekao je da je Ashdown svojim odlukama “pogazio ljudska prava i slobode na desetine građana RS-a i da je ta golgota trajala osam godina”.\n“Za nas je važno da dokažemo da su Ashdownove odluke bile diskriminirajuće. Takođe je bitno da dokažemo da je on prekršio Ustav, vodio političke progone ljudi i presuđivao bez suda, a posebno je zanimljivo i žalosno da optuženi nisu imali ni pravo na žalbu”, istakao je Šarović.\nPravobranilac RS-a Slobodan Radulj rekao je da će ova institucija pružiti svaku pomoć oštećenim pojedincima.\nVisoki predstavnici su od potpisivanja Dejtonskog sporazuma do prije nekoliko godina smijenili oko 170 ljudi.


ČUVARI „DOSTOJANSTVA“ GRADA – Podrinske\nČUVARI „DOSTOJANSTVA“ GRADA\nZAŠTO POLICIJA NE REAGUJE?\nČlanovi Srpske napredne stranke upali su, skoro u isto vreme, u zgradu Opštine Paraćin i u zgradu Istorijskog arhiva u Šapcu u kojoj se nalazi kabinet gradonačelnika Zelenovića.\nPo rečima dr Aleksandra Pajica šabački naprednjaci su se na ovaj čin odlučili kako bi očuvali dostojanstvo grada Šapca koji gradonačelnik Šapca, Zelenović, toliko unižava, iz nedelje u nedelju, po Beogradu upadajući sa „testerašima“ i vodeći računa da bude što bliže Đilasu, Jeremiću i Obradoviću želeći da nasilno promene vlast u Srbiji.\n– Mi želimo da ovaj grad ima jednu ozbiljnu i odgovornu vlast koja će pokazati da svi imaju pravo da kažu, da svi imaju pravo da izraze svoje mišljenje a ne da se nasilno pokušava promena bilo koje vlasti – dodao je dr Pajić.\nSvako ko malo ume da misli shvatiće da je ovaj akt, koji su učinili šabački naprednjaci, u suštoj suprotnosti od onoga što govori njihov predsednik Aleksandar Vučić. A to je da se vlast osvaja na izborima i da su upadi u državne institucije protivzakonite i da će policija na sve upade pravovremeno reagovati.\nOstaje nejasno zašto policija već nije reagovala ali i da li ovaj čin ima bilo kakve veze sa današnjom posetom ministra policije dr Nebojše Stefanovića.\nTakođe, ostaje nejasno i to da li jedna pravila važe za pripadnike naroda i opozicije a druga za naprednjake…


Libijski premijer optužio Haftara za ratne zločine\nTripoli, Libija, 15. april 2019. godine\nFajez al Saradž, premijer libijske Vlade nacionalnog jedinstva koju podržava medjunarodna zajednica, optužio je svog rivala komandanta Kalifu Haftara za ratni zločin posle raketnog napada Haftarovih snaga na Tripoli u kojima je poginulo troje ljudi.\nU saopštenju je Haftarova Libijska nacionalna vojska demantovala da su oni iza tog napada i za njega optužila "terorističke milicije" koje kontrolišu glavni grad Libije, gde je sedište međunarodno priznate Vlade.\nSaradž je noćas obišao kvartove Abu Slim i Al Antisar u južnom delu Tripolija, najteže pogođenih u raketnim napadima u kojima je troje ljudi poginulo, uključujući dve žene, a 11 ranjeno, prema navodima spasilačkih službi.\nApeli za zaustavljanje sukoba u Libiji\nNajmanje sedam snažnih eksplozija potreslo je sinoć Tripoli oko 23.30 po centralnoevropskom vremenu, preneli su novinari agencije Frans pres. Prema izjavama očevidaca, stubovi dima su se videli ubrzo zatim iznad kvarta Abu Slim.\nSaradž je osudio varvarstvo komandanta Haftara koga je opisao kao ratnog zločinca, objavila je danas njegova pres služba u video snimku.\n"Sutra ćemo podneti sve dokumente Međunarodnom krivičnom sudu za ratne zločine i zločine protiv čovečnosti", rekao je Saradž i dodao da medjunarodna zajednica treba da osigura da Haftar, koga je nazvao kriminalcem, odgovara za svoja dela.\nSa druge strane, Haftarova vojska je optužila "terorističke milicije" koje kontrolišu glavni grad da slepo gađaju Tripoli raketama i osudila njihovo terorističko delovanje.\nKomandant Haftar, koji kontroliše istok Libije, 4. aprila je krenuo u ofanzivu na glavni grad, Tripoli. Borbe se vode južno od Tripolija, a Haftarova vojska već nekoliko dana stoji u mestu, mada svakodnevno objavljuje da napreduje.\nU borbama oko Tripolija je za dve nedelje poginulo najmanje 174 ljudi, prema poslednjem bilansu Svetske zdravstvene organizacije.\nTužiteljka Međunarodnog krivičnog suda Fatu Bensudo upozorila je juče da neće oklevati da proširi svoje istrage o ratnim zločinima i zločinima protiv čovečnosti na Libiju.


Vesti online / Vesti / Srbija / Vučić na godišnjici BIA: Uzvišeno je biti uz svoju državu\nVestionline, Tanjug, Kurir A\nBezbednosno-informativna agencija (BIA) obeležila je danas 16 godina od formiranja u prisustvu predsednika Srbije Aleksandra Vučića, premijerke Ane Brnabić i članova vlade, a direktor te agencije Bratislav Gašić je rekao da je BIA učinila sve da očuva mir i stabilnost u regionu i zaštiti interes naroda i države.\nPredsednik Srbije Aleksandar Vucic i direktor BIA Bratislav Gasic na obelezavanju 16 godina BIA\nVučić je pripadnicima BIA čestitao njihov dan i rekao da je zadivljen onim što rade kako bi sačuvali interese države Srbije.\nOn je zahvalio premijerki Ani Brnabić i Vladi Srbije na tome što pomažu i rade na daljem razvoju uslova rada pripadnicima Agencije.\nKako je rekao, značaj BIA u bezbednosnom sistemu je veliki, o čemu, kaže, govori i činjenica da imamo bar tri ministra "koji bi više voleli da budu u BIA nego u svojim ministarstvima".\nDirektor BIA Bratislav Gašić na obelezavanju 16 godina BIA\nPredsednik Srbije je ukazao da pripadnici BIA, za razliku od drugih, nemaju subote i nedelje, jer i oni koji bi da ugroze bezbednost Srbije stalno to rade, da se suovčavaju sa brojnim rizicima, da je na sceni neprikrivena borba svetskih sila za dominaciju, takođe i radiklani ekstremitzam i terorizam...da u BIA nemaju pravo na štrajk, na proteste..." a imaju obavezu da štite državu više od bilo koga".\nKako je rekao, važno je da u svakom trenutku štite svoju državu, jer drugu otadžbinu nemamo.\nOcenio je da je najviši i najteži izazov sa kojim se suočavamo KiM, da se suočavamo ne samo sa činjenicom da su neki samoproklamovali nezavisnost, već i dodatnim bezbednosnim izazovima, uz značajno učešće stranog faktora koji bi želeo da nas dovede u poziciju da nemamo više šta da tražimo ili da imamo na Kosovu i Metohiji.\nKaže da je važno da jačamo svoje pozicije i znamo šta su interesi našeg naroda, koji ne treba da budu shvaćeni kao velikosrpska ideja, kako su neki govorili, već želja da narod ostane na svojim ognjištima, a da ne diramo ono što je tuđe.\nTe interese moramo da sačuvamo i odbranimo, rekao je Vučić.\nPredsednik je rekao da je Srbija bila označena kao glavni krivac na prostoru bivše Jugoslavije i da se svuda u okruženju može primetiti da svi sebe predstavljaju kao žrtve dok za srpsku patnju i nevolju niko nije kriv.\n- Sve i da je tako i da su sasvim u pravu, a nisu, bilo bi logično postaviti pitanje postoji li poštovanje prema srpskim žrtvama. Primetićemo da toga nema, ali bez obzira na to, mi moramo da tražimo razloge za mir i pomirenje, a ne za sukobe - rekao je Vučić.\nOn je rekao da je uloga BIA važnija nego ikada jer ona treba da ukaže na opasnosti kako bi država mogla na vreme da deluje i rešava probleme.\n"Ko god da pokuša da ugrozi našu zemlju, vi ćete delovati snažno i efikasno. Na tome vam hvala", rekao je Vučić.\nPrecizirao je da je sada prosečna plata u BIA 92.000 dinara, a da želi da ona bude i viša od 100.000 te dodao da ako se nastavi ovakva ekonomska situacija da će svake godine moći da računaju na poboljšanje svog statusa.\nSRBIJA Vučić sa decom iz dijaspore: Srbija je vaša otadžbina, čuvajte naš jezik\nDRUŠTVO Vučić nenajavljeno među demonstrantima\nSRBIJA Vučić: Pokazaćemo punu snagu srpskog oružja


Privrednici optimističniji od bankara s prognozama inflacij – Krstarica\nPrivrednici optimističniji od bankara s prognozama inflacij\nTanjug 19. novembra 2021. 18:00\nBEOGRAD – Predstavnici domaćih privrednih društava su optimističniji od bankara u pogledu kratkoročnih inflacionih očekivanja, pokazuju rezultati oktobarske ankete Narodne banke Srbije, mada su prognoze i jednih i drugih i dalje u granicama ciljanog raspona NBS od 3,0 posto plus/minus 1,5 posto.\nNaime, finansijski sektor očekuje da će inflacija u oktobru naredne godine iznositi 4,0 procenta, dok privrednici očekuju inflaciju na centralnoj vrednosti cilja NBS od 3,0 odsto, objavljeno je na internet stranici centralne banke.\nKada je reč o inflacionim očekivanjima za dve i tri godine unapred, ona se kod finansijskog sektora kreću oko centralne vrednosti cilja NBS od 3,0 posto, dok su očekivanja privrednika nešto niža i iznose 2,5 procenata za dve godine unapred i 2,0 posto za tri godine unapred.\nUsidrenost inflacionih očekivanja, u čijoj se osnovi nalazi i stabilnost deviznog kursa, doprinosi povećanju efikasnosti monetarne politike u održavanju niske, stabilne i predvidive inflacije u srednjem roku, što je, kako ističu iz NBS, jedan od neophodnih preduslova održivog privrednog rasta.\nKolaps akcija LATAM-a od 85 posto nakon najave restrukture\nKolaps akcija LATAM Erlajnsa od 85 posto nakon najave…\nPoslodavci do sutra biraju kandidate za Moju prvu platu


Otvorena konferencija E-trgovina 2010 Otvorena konferencija E-trgovina 2010 – Personal magazin\nMeđunarodna konferencija o elektronskoj trgovini i poslovanju, održava se od danas 21. do 23. aprila na Paliću. Ova konferencija pruža mogućnost, pre svega, privrednicima, da upoznaju nove pravce razvoja u…\nMeđunarodna konferencija o elektronskoj trgovini i poslovanju, održava se od danas 21. do 23. aprila na Paliću. Ova konferencija pruža mogućnost, pre svega, privrednicima, da upoznaju nove pravce razvoja u ovoj oblasti u Srbiji i regionu i uspostave poslovne kontakte sa onima koji mogu da im pomognu u razvoju eTrgovine.\nKonferenciju “E-trgovina 2010” otvorila je ministarka za telekomunikacije i informaciono društvo Jasna Matić. Resorno ministarstvo podržava ovu konferenciju jer je to skup regionalnog karaktera, na kojem može da se sazna o praktičnim rešenjima u oblasti ePoslovanja, rekao je predstavnik Ministarstva za telekomunikacije i informaciono društvo Slobodan Marković. Ovom prilikom on je najavio da će za nekoliko nedelja početi da radi novi portal eUprava, koji će građanima omogućiti internet komunikaciju sa državnim organima.\nČlanovi programskog odbora Konferencije najavili su panel diskusije posvećene online PR-u u Srbiji i odnosu klasičnih medija i Interneta.\nOblasti koje će konferencija obuhvatiti jesu: B2B i B2C eCommerce, internet marketing, social media, enterprise 2.0, pravni aspekti elektronskog poslovanja, platne kartice i sistemi plaćanja na Internetu, sistemi zaštite elektronskih transakcija na Internetu, uloga osiguranja u procesu eTrgovine i druge.\nPokrovitelji konferencije su: Ministarstvo trgovine i usluge, Ministarstvo za telekomunikacije i informaciono i Privredna komora Srbije. Ova konferencije predstavlja najveći skup o eTrgovini u Srbiji koji poseti oko 300 učesnika i to predstavnika privrednih organizacija i finansijskog sektora kao i studenti i akreditovani novinari.\nOtvorena konferencija E-trgovina 2010 was last modified: April 21st, 2010 by Redakcija\nB2BB2CE-trgovina 2010Enterprise 2.0eUpravaInternetJasna Matićoline PRportal eUprave\nWorld Cyber Games objavio dodatne naslove za WCG 2010


Posted: 2020-07-07 12:00:37\nU čistoj lozi Merry Fisher porodice, model 1095 Fly predstavlja brod za vikend krstarenja, savršen za porodične plovidbe. Nova verzija modela 1095 Fly koristi sve nove mogućnosti koje donose vanbrodski motori, jer pre ovoga nije bilo moguće zamisliti brod za krstarenja duži od 10 metara sa vanbrodsk...\nPosted: 2020-07-06 16:00:49\nOd predstavljanja nove Huawei P40 serije u martu, sa nestrpljenjem smo čekali da svaki od uređaja koji su deo nje ugledamo u našim prodavnicama. Da ih vidimo, isprobamo, kupimo. Vodeći telefoni ove serije, o kojima već znamo mnogo, ponovo su pomerili granice mobilne fotografije i pokazali zbog čega ...\nPosted: 2020-07-06 12:00:01\nHövding 3 je udobniji. Njegova podesiva veličina znači da može savršeno da se postavi oko vrata. Lakši je za korišćenje, ima novi, patentirani vazdušni jastuk i poboljšano trajanje baterije (oko 15 aktivnih sati vožnje bicikla). Još jedna nova funkcija je to što Hövding može preko Bluetootha da se p...\nPosted: 2020-07-05 16:00:37\nKada bismo pravili listu stvari koje nas ujedinjuju, hrana bi sigurno bila na samom vrhu. Svejedno je da li živimo u tropskim krajevima, ledenim predelima ili negde između, svima nam je zajedničko da smo gurmani, nezavisno od količine hrane koju konzumiramo. To posebno važi za jela koja probamo po p...\nPosted: 2020-07-05 12:00:35\nBrend Glastron je vredno radio kako bi izgradio reputaciju koja predstavlja sinonim za stil i kvalitet dok istovremeno nudi razumne cene. Glastron GT 205 je brod sa mnogo stila koji opravdava reputaciju brenda. Na modelu GT 205 uživaćete u svim deluks karakteristikama uključujući konturisana sedišta...


Škole se ne zatvaraju za sada, ali sistem za nastavu od kuće se testira - www.lobi-info.rs\nMarija K. 13. marta 2020., 15:33 4.2k Views\nPremijerka Ana Brnabić istakla je danas da je ona bila stava da škole treba zatvoriti, ali da je poslednju reč dala „struka“, odnosno epidemiolozi.\nKon je istakao da svi podaci koji su dobijeni od njihovih kolega iz Kine, kažu da deca gotovo ne obolevaju i da se bolest kod njih prolazi asimtomatski. Sa njim se složio i infektolog Mijomir Pelemiš, koji je rekao da niko još u celom svetu nije objavio da deca imaju tešku bolest.\nIpak, Predsednica Vlade kaže da je u toku testiranje sistema za nastavu od kuće, ukoliko u jednom trenutku struka bude rekla da škole treba da se zatvore zbog novog korona virusa.\nOna je naglasila da je važno da sistem bude spreman, da se u tom slučaju nastava nastavi putem digitalnih nastavnih sadržaja.\nMolim roditelje, nastavnike i direktore škola, kao i sve zaposlene u obrazovanju da razumeju to i da slušamo stručnjake. Moguće je da će se ova situacija promeniti, ali nama je zaista svaki dan važan – rekla je Brnabić.\nInače svi nadležni su se složili da će se situacija sa širenjem virusa pratiti i da će u skaladu sa tim odluku o eventualnom zatvaraaju škola promeniti kada i ako to bude potrebno.\nPrethodna objava Litija i moleban koji su zakazani za nedelju u Borči se ne otkazuju\nSledeća objava Na Pančevačkom mostu gužve u smeru ka levoj obali


NBS: Više od 93% dužnika ispunjava uslove za olakšice | SEEbiz.eu\nNBS: Više od 93% dužnika ispunjava uslove za olakšice\nObjavljeno: 18.12.2020 / 22:00\nBEOGRAD – Narodna banka Srbije saopštila je danas da 93 posto dužnika ispunjava uslov za dobijanje olakšica za otplatu kredita, demantujući tvrdnje iznete u jednom mediju da je zbog kašnjenja sa izmirivanjem obaveza iz ove procedure ispalo čak 80 procenata dužnika.\n„Gruba je neistina da je uslov za primenu mera za olakšanu otplatu kredita da dužnici nisu imali nikakvo kašnjenje. Odlukom NBS o privremenim merama za banke u cilju adekvatnog upravljanja kreditnim rizikom u uslovima pandemije kovid-19 propisano je da samo oni dužnici koji su stekli status neizmirenja obaveza pre pandemije ne mogu da podnesu zahtev za olakšice, a to su samo oni koji su pre pandemije kasnili sa izmirenjem obaveza duže od 90 dana“, navode iz centralne banke.\nSve to, kako ističu, piše u drugom propisu kojim je uređena adekvatnost kapitala i koji su banke takođe obavezne da primenjuju. Nikakvih naknadnih izmena Odluke nije bilo, naglašava NBS i dodaje da „iznošenje takvih lažnih tvrdnji u javnosti može da se kvalifikuje kao ozbiljno krivično delo“.\n„One koji šire ovakve neistine pozivamo da čitaju propise pažljivo, a ne na preskok, i da ne uzbunjuju javnost zbog manjka svoje koncentracije. Prema tome, na osnovu zvaničnih podataka NBS više od 93 posto dužnika ispunjava taj uslov za odobravanje olakšica i za njih je obavezna primena olakšica ukoliko ispunjavaju i druge odlukom propisane uslove“, stoji u saopštenju NBS.\nU reagovanju na pogrešne interpretacije odluka NBS, u tekstu pod naslovom „Ispalo 80 posto dužnika“ objavljenom u jednom dnevnom listu, iz centralne banke ističu da pravo na korišćenje olakšica imaju svi dužnici pogođeni aktuelnom epidemiološkom situacijom, koji usled toga nisu u mogućnosti ili mogu imati poteškoće da izmiruju obaveze prema banci i davaocu finansijskog lizinga.\n„Stvaranje odijuma javnosti prema primeni donetih mera, kroz neprimerene insinuacije sagovornika autora teksta u pogledu navodnih naknadnih izmena objavljenih odluka, o čemu nema ni govora, i pozivanje na neimenovanog bankara koji očigledno nedovoljno dobro poznaje propise NBS, predstavlja nedobronamerni pokušaj omalovažavanja rezultata NBS, donetih mera i pokušaj stvaranja zabune u javnosti, odnosno obeshrabrivanja dužnika koji ispunjavaju propisane uslove da se svojim poslovnim bankama (davaocima finansijskog lizinga) obrate sa zahtevom za korišćenje olakšica koje je Narodna banka Srbije donela“, ocenjuje se u saopštenju.\nTagovi: Narodna banka Srbije, olakšice za otplatu kredita


Naša servisna - ponuda\nCONTAINEX-Servis - od savjetovanja do isporuke rezervnih dijelova!\nCONTAINEX nudi zahvaljujući 30 godina dugom iskustvu u prodaji kontejnera pored vrhunskog kvaliteta i širok spektar drugih kompetencija. Od savjetovanja preko planiranja, finansiranja, isporuke i montaže pa sve do garantovane dostupnosti rezervnih dijelova i jednostavnog popravka – CONTAINEX je Vaš kompetentni partner!\nZahvaljujući našoj mreži depoa širom Evrope osiguravamo kratkoročnu i povoljnu isporuku!\nNakon konkretnog planiranja i isporuke neophodno je da se izvrši pravilna montaža kako bi od pojedinačnih modula nastalo Vaše perfektno prostorno rješenje.\nCONTAINEX skladište kontejnera specijalizovano je za skladištenje praznih kontejnera.\nZa dugoročnu partnersku saradnju!\nNajbrži način da saznate više o našem preduzeću, našoj paleti proizvoda i našim proizvodnjama!


Niški vodovod proizvodiće i struju - juGmedia\nNIŠ – Direktor JKP „Naisus“ Aleksandar Mitić i vršilac dužnosti direktora Jugoistok Dragan Milentijević potpisali su danas Ugovor o projektovanju i izgradnji četiri mini hidroelektrana, ukupne snage 650 kilovata, čija bi proizvodnja podmirivala potrebe niškog preduzeća a deo bi bio ponuđen tržištu. Saradnja EPS i „Naisusa“ deo je projekta Elektroprivrede Srbije koji predviđa izgradnju osam novih i revitalizaciju 15 mini hidroelektrana u Srbiji koje su sagrađene pre 1984.godine. Projekat vredan 45 miliona evra finansiraće Evropska banka.\nPotpisivanju ugovora porisustvovali su i čelnici EPS Vladimir Đorđević i Mihajlo gavrilović ali i Dragoslav Ćirković, predsednik Gradske opštine Medijana na čijoj teritorijise nalazi „Naisus“ i Boško Ristić, narodni poslanik DS.\n„Velika količina energije do sada je bila beskorisno rasipana, izjavio je direktor JKP „Naisus“ Aleksandar Mitić i dodao da će se hidroelektrane graditi na lokacijama Koritnica, Divljana, Čukljenik i Vinik.\nIduće nedelje biće raspisan u zajendički tender za izbor konsultanata a ova niška investicija vredna je 950 hiljada evra. Prvi kilovati sa vodovodnih cevi mogu se očekivati sredinom iduće godine.\nKompletno područje Krive Feje će u subotu 19. septembra, ostati bez napajanja električnom energijom, saopšteno je iz vranjske Elektrodistribucije.…


Prisiljavao duševno bolesnu ženu na prosjačenje – Fokus.ba\nPrisiljavao duševno bolesnu ženu na prosjačenje\nNakon saslušanja ova osoba je puštena na slobodu, a po kompletiranju predmeta protiv njega nadležnom sudu će biti dostavljen zahtjev za pokretanje prekršajnog postupka.\nNa području Centra javne bezbjednosti Banja Luka, u vremenskom periodu januar-august ove godine, evidentirano je 96 prekršaja prosjačenja, a u istom periodu lani 61 ovakav prekršaj.\nSamo u gradu Banja Luka u pomenutnom periodu ove godine izvršena su 73 prekršaja prosjačenja, a u 2014. godini 27.\nSvi prekršaji sankcionisani su uručivanjem prekršajnih naloga ili podnošenjem zahtjeva za pokretanje prekršajnog postupka nadležnom sudu.\nUkoliko se radi o stranim državljanima, pored navedenog, obavještavaju se i službe da poslove sa strance, a ukoliko se radi o maloljetnim osobama, obavještava se nadležni organ starateljstva radi preduzimanja mjera iz njihove nadležnosti.\nOsobe lišene slobode su uglavnom iz Federacije BiH, s područja općina Tuzle, Mostara, Ilijaša, Sarajeva, Gračanice i Živinica, a evidentirane su i osobe s područja Republike Srbije, navodi se u saopćenju Centra javne bezbjednosti Banja Luka.\nProsjačenje se kažnjava novčanim iznosom od 200 do 800 KM, a osobe koje prisiljavaju ili navode na prosjačenje maloljetnike, duševno bolesne ili osobu zaostalnog duševnog razvoja, bit će kažnjene novčanom kaznom od 400 do 1.200 KM ili kaznom zatvora do 40 dana.


U Moskvi uskoro počinje masovna vakcinacija protiv korone - 29.10.2020, Sputnik Srbija\nU Moskvi uskoro počinje masovna vakcinacija protiv korone\nMasovna vakcinacija stanovnika Moskve protiv virusa korona počeće krajem novembra-početkom decembra, izjavio je gradonačelnik Sergej Sobjanjin. 29.10.2020, Sputnik Srbija\nMasovna vakcinacija stanovnika Moskve protiv virusa korona počeće krajem novembra-početkom decembra, izjavio je gradonačelnik Sergej Sobjanjin.\n„Proizvođači vakcine već kreću u masovnu proizvodnju. Zato se nadam da ćemo u novembru-decembru dobiti veću količinu vakcina kako bismo imali mogućnost da se slobodno registrujemo za vakcinaciju“, rekao je Sobjanjin u intervjuu televiziji "Rusija 24".\nPrema rečima gradonačelnika, u Moskvi je više od 20.000 ljudi već primilo vakcinu protiv virusa korona.\nRanije je predsednik Rusije Vladimir Putin rekao da se početak masovne vakcinacije protiv virusa korona u zemlji može očekivati pred kraj godine.


Kalabuhov: Građani BiH sami da se opredijele za unutrašnje i spoljne prioritete | Politika\nKalabuhov: Građani BiH sami da se opredijele za unutrašnje i spoljne prioritete | MONDOBA\nKalabuhov: Građani BiH sami da se opredijele za unutrašnje i spoljne prioritete 0 Podijeli Podijeli na facebook Podijeli na twitter Podijeli na viber Pošalji na mail\n24.03.2021. / 22:49 22:55\nAutor Dragana Božić 24.03.2021. / 22:49 22:55\nPrimarni interes Rusije u BiH je da se njeni građani sami opredjeljuju o unutrašnjim i spoljnim političkim prioritetima i Rusija ne govori BiH da li treba ili ne da ide u EU ili NATO, to sama treba da odluči, rekao je ambasador Ruske Federacije u BiH Igor Kalabuhov.\nOn je istakao da Rusija smatra da OHR u BiH treba da bude zatvoren, kako bi njeni građani mogli sami odlučivati šta im je potrebno.\n"Pitanje OHR-a nije praktično, to pitanje je egzistencijalno, zato štoje djelovanje OHR za 25 godina dovelo do toga da ljudi ne mogu i ne žele da se dogovaraju, jer misle da je OHR tu da im riješi probleme", rekao je Kalabuhov za RTRS.\nNa pitanje zašto na sjednicama Savjeta za sprovođenje mira /PIK/ ili Savjeta bezbjednosti UN, Rusija uvijek glasa drugačije od ostalih zemalja kada je riječ o BiH, Kalabuhov je rekao da je razlog za to što Rusija, kao garant Dejtonskog mirovnog sporazuma, mora brinuti o njegovoj realizaciji.\n"Naši partneri, uključujući i visokog predstavnika Valentina Incka, svaki put govore za integraciju BiH u EU, za integraciju BiH u NATO, iako to nije dejtonska problematika i zbog toga naši zapadni partneri, koristeći Dejtonske mehanizme OHR-a, žele da guraju agendu koja nije dejtonska", rekao je Kalabuhov.\nOn je istakao da su odnosi BiH i Rusije veoma dobri i da imaju kompaktno razumijevanje da Rusija kao garant Dejtonskog mirovnog sporazuma ima vrlo bitnu ulogu, dodavši i da su blateralni odnosi veoma važni.\nPrema njegovim riječima, ocjena pojedinih analitičara o sukobu Amerike i Rusije "preko leđa" BiH ne odgovara realnosti.\nKalabuhov smatra da kada je riječ o BiH, postoje dva modela - američki model koji bi da "uzme" BiH u proces svjetskih mulateralnih procesa gdje već nema suvereniteta i o čemu odlučuju vandržavne strukture.\n"To je neka druga vizija svijeta, a naša vizija je da ljudi sami moraju odlučivati o svom suverenitetu", rekao je Kalabuhov.\nGovoreći o saopštenju Ambasade Rusije u BiH u vezi odnosa BiH i NATO, Kalabuhov je naveo da je u njemu navedeno da će "u slučaju praktičnog zbližavanja BiH i NATO-a Rusija morati reagovati na taj neprijateljski korak".\n"Neprijateljski korak ne znači da je to korak BiH, to može da bude i korak NATO-a i u nekom smislu u Alijansi su dobro reagovali zato što su oni rekli da saradnja BiH i NATO ne prejudicira članstvo BiH", pojasnio je on.\nPrema njegovim riječima, sve izjave i procjene nakon komentara Ambasade Rusije vrtjele su se oko ove rečenice.\n"Cilj našeg komentara bilo je da reagujemo nekako na cijeli sistem publikacije u medijima u BiH koji promovišu članstvo BiH u NATO i niko nije u potpunosti čitao ovaj tekst. Bilo je izjava da Rusija ne uvažava suverenitet i integritet BiH, da se miješa u unutrašnje stvari, što nije tačno", naglasio je on.\nKada ljudi pričaju o članstvu u NATO-u, rekao je Kalabuhov, oni misle samo na pozitivne strane, ali u ovom vojnom bloku postoje i obaveze, koje baš i nisu jednostavne.\nKalabuhov je rekao da Rusija ima principijelnu poziciju da razvija odnose sa svim narodima u BiH, te da kao ambasador razgovara sa svim narodima koji žive u BiH.\nOn je naveo da osnov saradnje Rusije sa konstitutivnim narodima jeste saglasnost oko principijelnih pitanja.\n"Mi smo uvijek sa Srbima bili na istoj strani, te je narod u Rusiji spreman da gradi dobre odnose sa Srbima. Imamo ekonomsku, političku, kulturnu saradnju mnogo veću i širu i snažniju sa Republikom Srpskom, nego sa Federacijom BiH", rekao je Kalabuhov.\nOn je dodao da, sa druge strane, Rusija razmišlja i da omogući saradnju između muslimana iz Rusije i Bošnjaka iz BiH. "Razgovara sam sa predstavnicima bošnjačkog naroda u organima vlasti i predložio sam da razmislimo o mogućnosti takve saradnje u ekonomskoj oblasti", rekao je Kalabuhov.\nBiH Rusija ambasador


Od subote 8. Letnja džez akademija | TV KANAL 9 NOVI SAD\nNaslovna EMISIJE Od subote 8. Letnja džez akademija\nOd subote 8. Letnja džez akademija\nVIDEO K9: Osma po redu Letnja džez akademija Novi Sad - Dortmund startuje u subotu, 14. jula, u organizaciji Kulturnog centra Novog Sada i u saradnji sa Muzičkom školom ,,Isidor Bajić''. Ovaj projekat se realizuje kao deo saradnje bratskih gradova, Novog Sada i Dortmunda, koja traje više od tri decenije.\nLetnju džez akademiju u Novom Sadu od 14. do 21. jula će i ove godine predvoditi saksofonista i predavač na akademiji u Dortmundu, Uve Plat, dok će profesorski tim činiti profesori iz Srbije i inostranstva.\n“Sve će početi 14. jula, prvo jednim sastankom profesora, a posle i prvim susretom profesora i svih onih koji su se prijavili za učešće u radu Letnje džez akademije Novi Sad-Dortmund. Inače, svake godine iz Dortmunda dolazi 10 polaznika, tako je to i ove godine”, rekla je za Kanal 9 Vesna Kaćanski, urednica muzičkog programa KC NS.\nNa osnovu nivoa znanja polaznika, biće formirane grupe koje će tokom prepodneva i popodneva imati teorijsku i praktičnu nastavu, kaže Kaćanski i dodaje da će tom prilikom sugrađanima biti ponuđena i džemsešna i dva koncerta.\n“Na kraju, 21. jula uveče, ovde u KC NS biće održan završni koncert Letnje džez akademije Novi Sad – Dortmund. To je koncert koji prilično traje zbog toga što će u njemu učestvovati svi oni koji su se prijavili i ostali do kraja, svi oni koji su prvi put svirali džez i umećem profesora i talentom ovih naših prijavljenih mladih muzičara ili učenika, koji su možda iz Muzičke škole ,,Isidor Bajić”, da pokažu u tom finalnom koncertu šta su naučili”, kazala je Kaćanski.\nOsim što će polaznici učiti da sviraju džez ili da usavršavaju svoje muzičko umeće, oni će imati priliku i da sklapaju prijateljstva i kreiraju zajedničke projekte.\nUčešće na Letnjoj džez akademiji je besplatno, a prijave do 13. jula zaintersovani mogu preuzeti na sajtu Kulturnog centra.\nPrethodni tekstUslovi za dostojanstvenu starost\nSledeći tekstZavršena nacionalna konferencija Evropskog parlamenta mladih


Šampioni među opštinama - Ozon Media\nŠampioni među opštinama\nSremska Mitrovica – Predstavnici međunarodnog fonda Ujedinjenih nacija – Unicef, danas su obišli objekat „Maslačak“ PU „Pčelice“, sa ciljem pomoći stvaranju boljih uslova za rast i razvoj dece sa smetnjama u razvoju.\nDanas su predstavnici UNICEF-a kao dobar primer predstavili rad razvojnog tima sa devojčicom od tri godine koja ima cerebralnu paralizu. Ona se kratko nalazila u grupi razvojnog programa i nakon toga uspešno funkcioniše u redovnoj grupi uz svoje drugare i vaspitače.\nVažna misija Unicefa jeste da pokaže dobre primere prakse i da bude podrška za svako dete u Srbiji. Sremska Mitrovica je primer odlične međusektorske saradnje između svih ustanova, rekla je Vesna Savić Đukić, šef Unicefovog odseka za saradnju sa privatnim sektorom.\nPU „Pčelica“ trenutno ima 2100 dece u ustanovi, među njima je i preko 50 dece sa invaliditetom.\nPU Pčelica ima aktivan inkluzivni tim koji pomaže da se deca sa smetnjama u razvoju uključe u redovne tokove života i da budu deo društva kome svi pripadamo. 1992 godine osnovana je razvojna grupa i od tada je kroz ovu grupu prošlo 90 dece.\nTrenutno u opštini Sremska Mitrovica u razvojnoj grupi nalazi se sedmoro dece sa smetnjama u razvoju.\nMirjana Pjevac načelnica za obrazovanje, za radio Ozon je rekla da Grad nastoji da obezbedi sve uslove deci kojima je pomoć potrebna.\nUNICEF je globalna i svetski priznata humanitarna organizacija koja radi na ostvarivanju prava dece i radi za njihovu dobrobit u više od 190 zemalja i teritorija. U potpunosti se finansira od dobrovoljnih priloga pojedinaca, država i vlada, fondacija i kompanija, od kojih se realizuju i programi za decu i porodice u Srbiji. U našoj zemlji, UNICEF je prisutan gotovo od samog osnivanja i sprovodi sveobuhvatne i dugoročne programe za zdravije i srećnije odrastanje svakog deteta.\nProgram Biblioteke „Gligorije Vozarović“ za ovu nedelju\nUhapšen zbog iznude i napada


Cvijanović: Dinamika imunizacije u Republici Srpskoj na zadovoljavajućem nivou - Vijesti Srpske – Najnovije vijesti iz Republike Srpske\nNaslovna Najnovije Cvijanović: Dinamika imunizacije u Republici Srpskoj na zadovoljavajućem nivou\nCvijanović: Dinamika imunizacije u Republici Srpskoj na zadovoljavajućem nivou\n“Ako pogledamo šta se dešava na globalnom tržištu, mogu reći da sam zadovoljna stepenom ili brzinom procesa imunizacije u Srpskoj. S druge strane, veliko nezadovoljstvo postoji svugdje i svi bi željeli da se taj proces okonča do ljeta”, rekla je Cvijanovićeva novinarima u Ribniku.\n“Ali, to je država sa svim alatima i potencijalima, koja je sada izašla iz regionalnih gabarita i pokazala da na evropskom planu, ali i globalno, može da uđe u sam vrh. Mi smo na to ponosni i zadovoljni činjenicom da Srbija pomaže i drugima”, dodala je Cvijanovićeva.\n“Očekujemo veću isporuku ruskih vakcina u narednim danima, dok u drugoj polovini aprila očekujemo vakcine iz evopskog mehanizma. Nakon toga treba da uslijedi i distribucija iz `Kovaks` mahanizma”, navela je Cvijanovićeva.\n“Važno je da se proces vakcinacije nastavlja u svim opštinama. Ono što nam je važno jeste interes naših građana. Želimo da svi razumiju da se moramo vakcinisati jer drugačije nećemo moći da funkcionišemo, da se vratimo našim poslovima, da radimo, izgrađujemo naše opštine, da normalno živimo i funkcionišemo”, napomenula je Cvijanovićeva.


Svoja pametna rešenja, koja voznim parkovima omogućavaju da prate stanje pneumatikai dobijene podatke upotrebe za poboljšanje performansi i bezbenosti, Goodyear nudi dva nova pilot projekta. U Evropi se povezao sa transportno-logističkom grupom Redspher koja posluje u 19 država i koja na svojoj platformi Rubiwin nudi usluge dostave. Neka od njihovih dostavnih i servisnih vozila koriste Goodyearove pametne pneumatike sa ugrađenim senzorima koji omogućavaju neprekidno praćenje habanja pneumatika i stanje pritiska u pneumaticima. Analizom dobijenih podataka, i povezivanjem sa Goodyearovim naprednim algoritmima, korisnici mogu tačno da odrede kada pneumatici treba da se servisiraju, odnosno zamene. Vozila koja dnevno pokriju izuzetno duge relacije, neka čak i više od 700 kilometara, ostaju duže u voznom stanju, što je od ključnog značaja za pravovremenu dostavu.\nSličnim pilot projektom Goodyear je započeo i u SAD, gde je pametnim pneumaticima opremio vozni park start-up preduzeća Priva, koje poslovnim ljudima nudi mobilne kancelarije. Saradnja omogućava Privi preciznije prognoze u kratkoročnim potrebamao državanja pneumatika, vreme zastoja vozila je izuzetno kratko, a efikasnost njihovog poslovanja se povećava.\nSlika: Kancelarija Priva na točkovima,uređena u kombijuMercedes, nudi zasebnost i povezivanje,a svojom opremom omogućava produktivnost, saradnju i odmor.\nNa tržište je stigao Goodyearov novi letnji pneumatik EfficientGrip Performance 2 koji je na uporednim testovima pokazao vrhunske performanse. U broju pređenih kilometara nadmašio je za čak 50 odsto svog prethodnika, a istovremeno njime može da se pređe 20 odsto više kilometara nego njegovim najbližim konkurentom na testu, pneumatikom Michelin.


IAKO JE BIO NA PRVOM MESTU: Budućnost smenila Branka Brnovića, naslednik je bivši trener Rada i Bačke - Fudbal, Regioni\nHotSport»Fudbal»Regioni»IAKO JE BIO NA PRVOM MESTU: Budućnost smenila Branka Brnovića, naslednik je bivši trener Rada i Bačke\nIAKO JE BIO NA PRVOM MESTU: Budućnost smenila Branka Brnovića, naslednik je bivši trener Rada i Bačke\nStefan Smuđa| 2019-10-28T23:05:33+02:00\t28. okt 2019. 23:05|0 komentara|HotSport\nBudućnost iz Podgorice odlučila je da smeni prvog trenera Branka Brnovića, koji je ekipu doveo do prvog mesta na tabeli.\nI dok u Crnoj Gori razmišljaju zbog čega je doneta ovakva odluka, Fudbalski klub Budućnost je potvrdila da je prekinuta saradnja sa Brnovićem.\n– Sagledavajući organizaciju i način rada kluba smatrali smo da je neophodno da se promeni pristup načinu komunikacije i rada u klubu i svim selekcijama. Navedena odluka je u skladu sa najavljenim novim upravljačkim pristupom u radu fudbalskog kluba, koji je predsednik Veselin Mijač nagovestio danom potpisa ugovora o preuzimanju upravljanja FK Budućnost.\n– U nemogućnosti da ostvarimo potrebnu komunikaciju sa dosadašnjim šefom stručnog štaba donijeli smo odluku o njegovoj smjeni, nakon što nije htio da pristane na sporazumni raskid saradnje – navodi se u saopštenju.\nU klubu navode da su ‘svesni da odluka o otkazu može da naiđe na nerazumevanje šire javnosti, jer se tim nalazi na prvom mestu na tabeli Telekom 1. CFL i obezbedio je prolaz u četvrfinale Kupa Crne Gore.\n– Ali isto tako smo po preuzimanju brenda našeg glavnog grada najavili promene na svim nivoima kako bi Budućnost iz dana u dan postala sve jača i organizovanija. Navedena odluka nije bila laka, ali vreme koje je pred nama će pokazati da li je ispravna, a u krajnjem rezultati će biti jedino merilo – stoji u saopštenju.\nUmesto Brnovića će prvi tim preuzeti Zvezdan Milošević, koji je pre samo mesec dana stigao u klub kao sportski direktor. Milošević je bivši trener Rada i OFK Bačke.\n– Odlučni u namjeri da od Budućnosti napravimo ozbiljan klub, zbog čega smo krenuli u ovakve promjene, obavještavamo javnost da će u narednim danima biti poznato ime novog šefa stručnog štaba. Ekipu će do imenovanja novog šefa stručnog štaba voditi sportski direktor Zvezdan Milošević.\nTAGOVI: Branko Brnović, Budućnost Podgorica, zvezdan milošević


Sve traženiji organski proizvodi iz Srbije – NovostiDana.rs\nJovanović: Velike potrebe za izvozom organskih proizvoda iz Srbije\nJovanović: Sektor organske prozvodnje dinamično raste\nBEOGRAD – Zainteresovanost za organsku proizvodnju u Srbiji iz godine u godinu sve je veća, a stručnjaci smatraju da ova grana u Srbiji ima i te kako dobru perspektivu, jer su, kako ističu – potrebe za izvozom tolike da kad bismo celu Srbiju „pokrili“ organskom hranom, verovatno bi sve izvezli.\nU Evropu najviše izvozimo voće – sveže jabuke i smrznute maline i kupine, a veoma su tražene i soja, žitarice, povrće, lekovito bilje…\nU Udruženju Serbia Organica kažu da je zainteresovanost za ovu proizvodnju poslednjih godina mnogo veća, što potvrđuje i podatak da su u protekloj godini više nego duplo povećane zasađene površine.\nSagovornica Tanjuga kaže da se nada da je budućnost ove grane poljoprivrede u Srbiji perspektivna uzevši u obzir agro ekološke i izvozne potencijale, ali i rast potražnje na domaćem tržištu.\n„Uz veću podršku države, a pod ovim ne podrazumavam samo mere podsticaja već jednu sveobuhvatnu nacionalnu strategiju koja bi sprovođenjem različitih mera intezivno pokrenula dalji i osigurala dugoročan i stabilan razvoj“, rekla je Simić.\n„Važno je da od kada se odluče i krenu putem sertifikovane proizvodnje da se poštuju načela organske proizvodnje i zakonska regulativa, koje podrazumevaju primenu svih preventivnih i agrotehničkih mera, principa održavanja i podizanja plodnosti koršćenjem prirodnih sirovina, preventivne mere zaštite od bolesti i štetočina uvođenjem korisnih organizama i slično“, dodala je ona.\nSavetnik predsednika PKS Veljko Jovanović kaže da je zainteresovanost za ovu proizvodnju primetno veća svake godine.\nTome u prilog ide i činjenica da smo sa oko 9.000 hektara u 2014, „stigli“ na oko 15.000 u 2015. godini.\nDa bi proizvođači postali „organci“ potrebno je da se sertifikuju što mogu da urade preko šest sertifikacionih kuća koje je Ministarstvo poljoprivrede ovlastilo da rade taj posao.\nOni plaćaju troškove sertifikacije i potrebno je da prođe od godinu do tri, dok se zemljište ne „očisti“, odnosno da u tom periodu rade po svim principima organske proizvodnje, nakon čega postaju sertifikovani organski proizvođači.\nOvaj posao mogu da urade i preko većih proizvođača sa kojima sklope ugovor o kooperaciji, gde postoji nekoliko prednosti za male proizvođače.\nIpak, sa trenutnim učešćem u ukupnoj proizvodnji daleko smo od evropskog proseka koji je skoro šest odsto, dok neke zemlje poput Austrije ili Italije prelaze četvrtinu ukupnog zemljišta.\nZa ovu i prošlu godinu ukupan iznos podsticaja koji je opredeljen za organsku proizvodnju iznosio je 92 miliona dinara.\nPodsticaji se mogu ostvariti za premije za mleko proizvedeno metodom organske proizvodnje, u organskoj biljnoj proizvodnji, regres za sredstva za ishranu bilja dozvoljena za primenu u organskoj biljnoj proizvodnji i u organskoj stočarskoj proizvodnji.\n„Cene jesu veće ali je i kvalitet dobar i reč je o hrani koja ne sadrži hemikalije što mnoge kupce opredeljuje za organik bez obzira na cenu koja je za pojedine artikle i pet puta veća. To je specifično tržište gde je kvalitet ključ uspeha i organska hrana bi mogla da bude odlična prilika za Srbiju u kojoj su individualna gazdinstva premala za ozbiljne količine konvencionalnih proizvoda gde je faktor kvantiteta biniji nego u ovom segmentu“, ističe Jovanović iz PKS.\nPovezanogradovi, novosti online, organski proizvodi, vesti